Ölkə başçısı İlham Əliyevin “Ümid edirəm ki, gənclər də növbədənkənar parlament seçkilərinə çox fəal qoşulacaqlar” çağırışından sonra demək olar ki, hər dairədən namizədliyini irəli sürən gəncləri görmək olur. Bəs, görəsən, bu gənclər parlament seçkilərinə nə qədər hazırdırlar və onlar parlamentdə təmsil hüququ qazanarsa, hansı addımları atacaqlar?!\nNərimanov rayonu, 19 saylı seçki dairəsindən namizədliyini irəli sürmüş Kənan Məmmədov deyir ki, o, bu seçkilərə inamla hazırlaşıb və inanır ki, parlamentdə təmsilçilik hüququ əldə etdikdən sonra faydalı işlərlə yadda qalacaq. Bu hazırlıqların və yeniliklərin nə olduğunu, eyni zamanda gənc namizədin öz kampaniyasını hansı fərqli eləmentlərlə həyata keçirdiyini öyrənmək üçün Kənan Məmmədovla söhbətləşdik.\n- Kənan bəy, düzü əhali arasında gənc namizədlərin fəallıq göstərməsinə müsbət münasibət göstərənlərlə yanaşı, tərəddüdü olanlar da az deyil. Ona görə də, əvvəlcə istərdik ki, seçiciləriniz və oxucularımız üçün özünüzü təqdim edəsiniz.\n- Əvvəlcə onu deyim ki, tərəddüdün olması normaldır, amma namizəd olan gəncin yetərincə bilik və təcrübəsi, peşəkarlığı varsa, platformasında gündəmə gətirdiyi məsələlər seçicilərin istəklərinə uyğundursa və onların həlli üçün real təkliflər irəli sürürsə, seçicilərdə də əminlik formalaşar. Mən, 2010-cu ildə Prezident yanında Dövlət İdarəçlik Akademiyasından məzun olub, 2012-2015-ci illərdə İqtisad Universitetin Biznesin İdarə Olunması fakültəsində magistr təhsili almışam. Hazırda ölkənin qabaqcıl banklarının birində Beynəlxalq Əlaqələr şöbəsinin rəhbəriyəm. Xarici universitetlərdə təşkil olunan bir neçə təlimdə iştirak etmişəm. Analitika və İnvestisiya üzrə tanınmış CFA sertifikatının ikinci dərəcə namizədiyəm. Daim mütaliə edirəm, yenilikləri öyrənir və öz işimdə tətbiq etməyə həvəsliyəm. İnsanlara faydalı ola bilmək üçün çalışıram. Ailəliyəm, iki qızım var.\n- Bildiyimiz qədəri ilə siz qısa müddət öncə bələdiyyə seçkilərində də namizəd olmusunuz. Necə oldu ki, özünüzü siyasi arenada sınamaq qərarına gəldiniz?\n- Müəyyən iqtisadi biliklərim olduğu üçün bələdiyyə seçkiləri ərəfəsində öz yerli bələdiyyəmizin saytında maliyyə hesabatı ilə tanış oldum və gördüm ki, burada hesabatlar lazımi səviyyədə tərtib olunmayıb və ciddi nöqsanlar var. Məhz bu səbəb məndə maraq yaratdı. Namizədliyimi irəli sürüb, bələdiyyə sədri seçiləcəyim halda, həmin problemləri aradan qaldırmağı və şəffaf fəaliyyət göstərməyi öz hədəfimə çevirdim. Bu seçkilərdə 5 mindən çox səs toplasam da, təəssüf ki, seçilə bilmədim. Lakin bələdiyyə seçkilərinə qoşulduğum müddətdə əldə etdiyim təcrübə, keçirdiyim görüşlər, əhalinin problemləri və narahatlıqları ilə yaxından tanış olmaq məndə daha çoxu uğrunda mübarizə hissini oyatdı. Qərara aldım ki, mütləq Nəriman Nərimanov rayonundan parlament seçkilərinə öz namizədliyimi irəli sürərək həmin ərazidə yaşayan insanların səsini yuxarı instansiyalara çatdırmaq və problemlərini həll etmək üçün çalışım.\n- Parlament seçkiləri növbədənkənar olduğu üçün bəzi namizədlər yetərincə hazırlaşa bilmədiklərini söyləyir. Sizin platformanız hazırdırmı?\n- Mən artıq bələdiyyə seçkiləri dövründən yaşadığım və namizədliyimi irəli sürdüyüm ərazidə məskunlaşan insanların ehtiyacları və problemlərini bilirdim. Ona görə də platformamı hazırlayarkən məhz onlara istinad etdim. Platformamda, əsasən, sosial məsələləri gündəmə gətirmişəm.\nBurada, ilk növbədə, müəllim və həkimlərin təqaüd yaşının qadın və kişilərdə müvafiq olaraq 58 - 60 yaş kimi qərarlaşdırılmasını təklif edəcəyəm. Bundan əlavə məcburi hərbi xidmət yaşının 18-dən 20-yə qaldırılması təklifim var. Digər qaldırdığım məsələ isə uşaq pulları ilə əlaqədardır. Növbəti addım kimi ali təhsil müəssisələrində illik təhsil haqqının tələbələr və ailələri üçün əlçatan miqdarda olmasını təmin etməkdir. Burada müəyyən gəlirlər və kateqoriyalar nəzərə alınacaqdır. Texnologiyanın inkişafı sayəsində təəssüf ki, 50 yaşdan yuxarı insanların işsizlik problemi meydana gəlib. Həmin şəxslərin işlə təmin edilməsi üçün addımlar atılacaq.\n- Kənan bəy, platformanızda sosial-iqtisadi məsələləri gündəmə gətirmisiniz. Bunlardan əlavə olaraq, seçicilərə nə vəd edirsiniz?\n- Hər şeydən əvvəl demək istərdim ki, deputat seçiləcəyim təqdirdə seçicilərin yaşadığı məhəllələrdə qərargahlar qurub, görüşləri orada keçirəcəyəm. Vətəndaşların problemi ilə yerindəcə tanış olub, həlli üçün dərhal müvafiq addımlar atacağam. Bundan əlavə, qəbul günləri olmadıqda vətəndaşlar istənilən vaxt öz deputatları ilə sosial şəbəkələr, mobil telefon vasitəsilə əlaqə saxlaya biləcəklər. Onlar üçün daim əlçatımlı olacağam.\n- Siz namizədliyinizi Nərimanov rayonu üzrə irəli sürmüsünüz. Rəqiblərinizlə mübarizəniz və münasibətiniz necədir?\n- Rəqiblərim barədə demək istərdim ki, hər biri ilə birbaşa tanış olmasam da, onlar haqqında məlumatlıyam. Mənim üçün təhsil və uğurlu bir təşkilatda uzunmüddətli iş təcrübəsi daha önəmlidir. Lakin, adi vətəndaş kimi MSK-nın namizədlər siyahısına baxanda “Məhz bu namizədə ümidim var!” deyə biləcəyim ad yoxdur.\n- Bu ərazilər mənim üçün doğmadır. Burada böyümüşəm, burada yaşayıram. Əhalini yaxından tanıyıram. Ona görə də, seçicilərim əmin olsun ki, seçiləcəyim təqdirdə onların sosial-iqtisadi rifahı üçün daim çalışacağam. Müsahibənin əvvəlində də qeyd etdiyim kimi, gəncəm, bilik, təcrübə və enerjimə inanıram. Yenilik etməyin vaxtıdır!


Bakı İdarəetmə və Texnologiya Kolleci (BİTK) 18 oktyabr - Azərbaycanın Dövlət Müstəqilliyi Gününə həsr olunmuş tədbir keçirib.\nTədbirdə kollecin müəllim-tələbə heyəti və qonaqlar iştirak ediblər.\nBİTK-in direktoru Faiq Şahbazlı Azərbaycanın Dövlət Müstəqilliyi Gününün 27-ci ildönümü münasibətilə tədbir iştirakçılarını təbrik edib. 1991-ci ildə xalqımızın iradəsi, əzmi nəticəsində müstəqilliyimizin yenidən əldə edildiyini bildirən F. Şahbazlı Məhz ulu öndər Heydər Əliyevin qətiyyətli xarici və daxili siyasəti nəticəsində Azərbaycan artıq dünya miqyasında tanınıb, beynəlxalq təşkilatlarda öz layiqli yerini tutduğunu xüsusi vurğulayıb. Bu siyasətin uğurla davam etdirildiyini bildirən direktor qeyd edib ki, hazırda beynəlxalq aləmdə vəziyyət gərgin olsa da, Prezident İlham Əliyevin düşünülmüş və qətiyyətli siyasəti nəticəsində, Azərbaycanın müstəqilliyi qorunur və daha da möhkəmləndirilir.\nKollecin əməkdaşı Nərminə Məmmədova bildirib ki, müstəqil yaşamaq, taleyinin sahibi olmaq, öz dövlətini qurmaq hər bir xalqın arzusudur. Dövlət üçün müstəqillikdən, vətəndaşı üçün isə azadlıqdan üstün heç nə yoxdur. Ulu və zəngin tarixi keçmişə malik Azərbaycan xalqı azad yaşayış, müstəqil dövlət uğrunda uzun və mübarizələrlə dolu bir yol keçdiyini vurğulayan natiq Azərbaycanın tarixən qüdrətli dövlətlərə nümunə olduğunu qeyd edib.\nHəmçinin ölkəmizin regionda həlledici söz sahibi olduğu da tədbir iştirakçılarının diqqətinə çatdırılıb. N. Məmmədova daha sonra qeyd edib ki, tale elə gətirdi ki, Azərbaycan ötən yüzillikdə iki dəfə müstəqillik əldə etmək, özünün suveren dövlətini yaratmaq imkanı qazandı.\nÖtən əsrin əvvələrində 28 may 1918-ci il tarixli İstiqlal Bəyannaməsi ilə Müstəqil Azərbaycan Respublikası yaradılmışdır. Azərbaycan 1918-1920-ci illərdə müsəlman Şərqində ilk parlamentli, demokratik, dünyəvi dövlət qurmuş, lakin xalqımızın böyük mübarizələr, savaşlar sayəsində nail olduğu bu müstəqillik uzun sürməmiş, cəmi 23 ay yaşamışdır. Tarix üçün bu çox qısa bir zaman olsa da, əhəmiyyəti baxımından xalqımızın qan yaddaşına əbədi həkk olunmuşdur.\nUlu öndər Heydər Əliyev Azərbaycan Xalq Cümhuriyyətinin gərgin və mürəkkəb ictimai-siyasi şəraitdə cəmi 23 ay yaşamasına baxmayaraq, qısa müddətdə həyata keçirdiyi tədbirlərlə milli dövlətçilik ənənələrimizin bərpasında böyük rol oynamaqla nəsillərin yaddaşında xalqımızın tarixinin ən parlaq səhifələrindən biri kimi qalacağını vurğulayırdı.\nNəhayət, SSRİ-nin dağılması ilə yaranan tarixi şərait, xalqımızın apardığı mübarizədə verilmiş şəhidlər və qanlar bahasına 27 il öncə , XX əsrin əvvədlərində itirilmiş müstəqilliyimizi bərpa etməyə nail olmaqla, 1991-ci ilin 18 oktyabr tarixində Azərbaycan yenidən öz dövlət müstəqilliyini bərpa etdi.\nMüstəqilliyi elan edilmiş Azərbaycan Respublikası çox mürəkkəb tarixi şəraitdə fəaliyyət göstərməyə başlamışdı.\nAzərbaycan xalqının böyük potensialının onu daim qoruduğunu, bacarığı sayəsində çətin durumlardan həmişə çıxış yolu tapdığını bildirən N. Məmmədova\nmüstəqilliyini qazandıqdan iki il sonra xalqımız yenidən onu itirmək təhlükəsi ilə üzləşdiyini qeyd etdi.\nLakin böyük siyasi təcrübəyə malik olan Heydər Əliyevin ölkədə hakimiyyətə qayıdışı ilə bu təhlükə sovuşdu. 1993-cü ildə ölkəmizdə ikinci dəfə hakimiyyətə qayıdışından sonra ulu öndər Heydər Əliyevin Azərbaycan tarixində xidmətlərinin əvəzsiz olduğunu vurğulayan N. Məmmədova bildirib ki, dahi şəxsiyyətin Azərbaycanda hakimiyyətə yenidən qayıtması ilə ölkəmiz müstəqilliyinin ilk illərində yaranmış bütün bəlalardan xilas olub.\nBu gün Ümummilli Lider Heydər Əliyevin siyasəti Prezident İlham Əliyev tərəfindən uğurla davam etdirilir və ölkəmiz bütün sahələrdə mühüm inkişafa nail olub, beynəlxalq aləmdə böyük nüfuz qazanıb.\nN. Məmmədova Azərbaycanın bu gün həm siyasi, həm də iqtisadi cəhətdən dünyanın qüdrətli dövlətlərindən birinə çevrildiyini, iqtisadi artım tempinə görə ölkəmiz nəinki regionda, həm də dünyada lider mövqeyə çatdığını vurğulayıb.\nSonda tədbir iştirakçılarını təbrik edən N. Məmmədova müstəqil dövlətimizin qədrini bilmək, onu qorumaq, inkişafına əlimizdən gələn köməyi göstərməyin hər birimizin müqəddəs borcu oldunu diqqətə çatdırıb.


Netflix-in yeni qorxu serialı Marianne-dən fraqment yayımlanıb | Chip.az\nNetflix-in yeni qorxu serialı Marianne-dən fraqment yayımlanıb\nNetflix-in yeni dəhşət seriyası Marianne-nin ilk fraqmenti yayımlanıb.\nNetflix-in ən sadiq izləyiciləri arasında qorxu sevən izləyiciləri də var. Platforma daima dəhşət / gərginlik dolu orijinal məzmun hazırlanır.\nChip.az xəbər verir ki, bu Netflix serialında Marianne adlı bir məxluq hekayənin mərkəzindədir. Hekayənin baş qəhrəmanı olan bir yazıçı qorxularını kitablarında söyləyərək Marianne-dən qaçmağa çalışır.\nKitablarındakı dəhşətli hekayələrin gerçəkləşdiyini görən, hekayələrini ilhamlandıran keçmişi qarşılamaq üçün doğma yurduna qayıdır. Uzun boyu, qara saçları, gözə görünməz olan və qorxunc gücü ilə müəllifin təsvir etdiyi cadudan daha çox türk mifologiyasında bir Albis kimi görünən bu məxluq, Netflix izləyicilərinə epizodlar bitdikdən sonra bir neçə komediya epizodunu izləməyə vadar edəcək kimi görünür.\nSerialın baş rollarında Victorie Du Bois, Lucie Boujenah və Tiphaine Daviot kimi adlar var.\nSerial sentyabrın 13-də Netflix ekranlarında olacaq.


Seedstars World 2016 yarışının ilkin mərhələsinə qeydiyyat başlanıb. | Barama.az\nSeedstars World 2016 yarışının ilkin mərhələsinə qeydiyyat başlanıb.\n06 Fevral 2016 Announcements\nHər il baş tutan və qalib layihənin 500.000$-a qədər investisiya aldığı məşhur Seedstarsworld yarışının ilkin mərhələsinə qeydiyyat başlanıb.\nAzərbaycanda Barama İnnovasiya və Sahibkarlıq Mərkəzi'nin vasitəçiliyi ilə təşkil olunan yarış 18 iyun tarixində baş tutacaq. Hər il olduğu kimi bu dəfə də Azercell'in sponsorluğu ilə təşkil olunan yarışın qalibi komanda gələn il keçiriləcəkSeedstarsworld yarışında Azərbaycanı təmsil edərək 500.000$ üçün yarışacaq.\nQeyd edək ki, qeydiyyat linki vasitəsilə layihənizlə birlikdə Seedstarts Baku üçün qeydiyyatdan keçə bilərsiniz. Seçilmiş layihələr 18 iyun tarixində baş tutacaq tədbirdə təqdimatlarını edəcəklər. Qalib layihə isə İsveçrədə Azərbaycanı təmsil edəcək.\nSeedstartsworld yarışı 3 mərhələdən ibarətdir:\n1. Online Müraciət (Appilicatons)\n1-ci mərhələdə Seedstarsword'ə müraciət üçün 65-dən çox ölkədən online formada müraciət qəbul olunur. Seedstarsword'ün yerli əməkdaşları ( Azərbaycanda- Barama İnnovasiya və Sahibkarlıq Mərkəzi) bu mərhələdə distürübütör kimi iştirak edir. Online müraciət formunda müraciət edənlər 20 dəqiqə ərzində müraciət formunu doldurmalıdırlar.\n2. "Pitching” tədbiri\n1-ci mərhələdən seçilmiş 10-12 startup ölkədə təşkil olunan tədbirdə iştirak edib, juri və bu sahənin mütəxəssisləri qarşısında startuplarının təqdimatını edirlər. Bu tədbir inverstorlar, şirkətlərin nümayəndələri, universitetlər və ekosistemin iştirakçılarını bir araya gətirir. Yerli yarışmanın qalibi seçilən startup qlobal Seedstarsworld’də ölkəsini təmsil etmək üçün İsveçrəyə bütün xərclər qarşılanmaqla səyahət edir. ( xərclər Azercell MMC şirkəti tərəfindən qarşılanır) Ən əsası qalib layihə investisiya uğrunda qlobal startuplar ilə mübarizə aparır.\n3. Seedstars Summit\nBütün ölkələrdən qalib layihələrin dəvət olunduğu beynəlxalq konfrans startup'ın tanıdılması və investisiya cəlb edilməsi üçün əla şərait yaradır. İnvestorların forumu da adlandıra biləcəyimiz bu tədbirdə bütün layihələr çıxış edərək öz təqdimatları edir və ən asası 500.000 $-a qədər başlanğıc kapitalı əldə etmək imkanını qazanırlar.\nYarışa müraciət edən startuplar üçün qoyulan tələblər aşağıdakılardır:\n1. Maksimum mövcud olma tarixi 2 il ( yəni startupınız son 2 il ərzində formalaşdırdığınız layihə olmalıdır)\n2. Maksimum büdcə təlabatı 500.000 dollar\n3. MVP – İlkin prototipin mövcudluğu.\n1. 1 təqdimatçı\n2. 6 dəqiqə təqdimat vaxtı\n3. 4 dəqiqə sual-cavab\nQeydiyyat üçün link : Start Pre-Application Here


"Yaşıl bazar"da kütləvi dini mərasimlər təşkil olunur: Qanun nə deyir? - Ekspertlər danışır - Azinforum.az İnformasiya Portalı\nAna səhifə / Araşdırma / “Yaşıl bazar”da kütləvi dini mərasimlər təşkil olunur: Qanun nə deyir? – Ekspertlər danışır\n“Yaşıl bazar”da kütləvi dini mərasimlər təşkil olunur: Qanun nə deyir? – Ekspertlər danışır\nPaytaxt Bakının ən böyük və mərkəzi bazarı hesab olunan “Yaşıl bazar”da dini təriqət üzvlərinin kütləvi dini ibadət, ayin və mərasimləri təşkil olunur. Burada dini ayinlərin icrası nümayişkəranə şəkildə həyata keçirilir.\nBu barədə Azsiyaset.com saytına daxil olan məlumatda bildirilir.\nQeyd olunur ki, günorta namazı vaxtı satıcılardan biri telefonla yüksək tonda azan səsi oxudur və bundan sonra bütün dindarlar yığışaraq kütləvi ibadət mərasimi təşkil edirlər. Bazarda araba ilə yük daşıyan fəhlələrdən tutmuş satıcılara, inzibati işçilərə qədər hər kəsin dini təbliğatın təsiri altına düşdüyü bildirilir. Ölkədə Məhərrəm ayı qeyd olduğuna görə, keçirilən mərasimlərin sayı və kütləviliyə də artmaqdadır.\n“Yaşıl bazar”ın rəhbərliyi isə sadəcə pul qazanmaqla məşğuldur. Fəaliyyət sferasından asılı olmayaraq, istənilən müəssisədə insanların ictimai davranış formaları qanunlara uyğunlaşdırılmalıdır.\nREDAKSİYADAN: “Dini etiqad azadlığı haqqında” qanunda göstərilir ki, hər kəsin hər hansı dinə təkbaşına və ya başqaları ilə birlikdə etiqad etmək, dinə münasibəti ilə bağlı əqidəsini ifadə etmək və yaymaq hüququ vardır”.\nHəmçinin, həmin qanunda qeyd olunur: “Dini etiqad azadlığı yalnız qanunda nəzərdə tutulan və demokratik cəmiyyətdə zəruri olan hallarda ictimai təhlükəsizlik mənafeləri üçün, ictimai qaydanın təmin edilməsi, sağlamlığın və ya mənəviyyatın və ya digər şəxslərin hüquq və azadlıqlarının qorunması üçün məhdudlaşdırıla bilər”.\nQanunda yazılır: “Kütləvi dini ibadət, ayin və mərasimlər (dəfn, yas, iftar, kəbinkəsmə, mövlud və ehsan mərasimləri istisna olmaqla) dini ibadət yerlərində və ziyarətgahlarda keçirilir”.\nKütləvi dini ibadət yerlərindən və ziyarətgahlardan kənarda yalnız müvafiq icra hakimiyyəti orqanının müəyyən etdiyi orqanın (qurumun) razılığı ilə təşkil olunur.\nBelə olan halda, “Yaşıl bazar”da hər gün kütləvi ibadət tədbirlərinin nümayişkəranə şəkildə keçirilməsinin də qanunazidd olduğu görünür.\n“Yaşıl bazar” bir müddət öncə yeni dizaynda fəaliyyətə başladıqdan sonra ora gələn xarici turistlərin də sayında da artım müşahidə olunur. Məsələ bundadır ki, bazarın alış-veriş mərkəzindən dini “toplantı” məkanına çevrilməsi insanların alıcılıq qabiliyyətini da aşağı salıb.\nBir daha qeyd edirik ki, Azərbaycanda dini azadlıqlar ən yüksək səviyyədə qorunur, insanlar inancına, əqidəsinə, irqinə və milli mənsubiyyətinə görə heç bir təqibə məruz qalmır və ölkəmizdə din dövlətdən ayrıdır.\nHazırda digər ölkələr kimi, Azərbaycan da koronavirus pandemiyasının ağır şərtləri ilə üz-üzə dayanıb. Ölkədə virusa yoluxanların sayı durmadan artır. Nazirlər Kabineti yanında Operativ Qərargahdan verilən məlumata görə, 15 avqust tarixində 2993 yeni yoluxma faktı qeydə alınıb və analiz nümunələri müsbət çıxan 15 nəfər vəfat edib.\nKütləvi tədbirlər və insanların bir yerə yığışması virusa yoluxma ilə bağlı ağır fəsadlara gətirib çıxarır. Bu baxımdan, kütləvi dini ibadət mərasimlərinin təşkili də yolverilməzdir.\nMilli Məclisin İctimai birliklər və dini qurumlar komitəsinin üzvü – deputat Ceyhun Məmmədov Azsiyaset.com-a açıqlamasında bildirdi ki, bazarın öz funksiyası var və “Dini etiqad azadlığı” haqqında qanuna əsasən, kütləvi mərasimlər, ibadətlər yalnız məscidlərdə keçirilə bilər:\n“Kimsə namaz qılmaq istəyirsə, çalışdığı yerdə dini ayini yerinə bilər. Amma kütləvi şəkildə və digər insanlara mane olaraq, belə tədbirlərin keçirilməsinə qanunvericilik icazə vermir. Bunu bütün vətəndaşlar nəzərə almalıdırlar. Sizin dediyiniz kimi, əgər bura bazardırsa, burada müxtəlif insanlar çalışırsa, deməli, onların içərisində namaz qılanlar da var, qılmayanlar da. Kimlərsə kütləvi dini ayinlərdə, mərasimlərdə iştirak etmək istəyirlərsə, onlar gedib bunu məscidlərdə yerinə yetirə bilərlər. Amma bu şəkildə, aşkarcasına, nümayişkəranə şəkildə kütləvi dini ayin icra etmək qanunla qadağandır”.\nDeputat C.Məmmədov daha sonra qeyd edir:\n“Bu məsələdə bir meyar var. Məsələn, qanunda açıq şəkildə yazılır ki, kütləvi mərasimlər yalnız məscidlərdə keçirilə bilər. Bazarda 40, 50, 100 nəfərin bir yerə topalaşaraq, kütləvi şəkildə ayin təşkil etməsinə qanun icazə vermir. 2-3 nəfər özü üçün ibadət edə bilər, bunda problem yoxdur. Bazarının öz funksiyası var və digər insanlara mane olmaq doğru deyil. Əgər 50 nəfər bir yerə yığışıb namaz qılırsa, bu artıq kütləvi dini mərasimin icrası deməkdir. Digər tərəfdən, bazarda yüksək azan səsi ilə hamının kütləvi şəkildə ibadətə qalxması doğru deyil. Əslində bu məsələdə hansısa qadağadan yox, kütləvi tədbirdən söhbət gedir. Məscidin funksiyası nədir? Məscid – insanların kütləvi şəkildə ibadət etməsi üçün müəyyənləşdirilən bir yerdir. Bazarda, ictimai yerdə onlarla insanın bir yerə toplaşması bütün hallarda dini mərasimin icrası deməkdir”.\nMəsələ ilə bağlı Azsiyaset.com-a danışan ilahiyyatçı Elşad Miri bildirdi ki, bu adamlar bazarda namaz vaxtı yığışıb namaz qılırlarsa, bu sadəcə alqışlanmalıdır:\n“Yox əgər onlar asayişi pozurlarsa, ictimai qaydalara qarşı kobud yanaşırlarsa, təbii ki, o zaman o məsələ ilə bağlı müvafiq dövlət strukturları məşğul olmalıdır. Burada nə dini mənada, nə də ictimai mənada asayiş pozulmursa, heç bir problem yoxdur. Əvvəla, dəqiqləşdirilməlidir ki, bu insanlar namaz vaxtı bir araya gəlib namaz qılırlar, yoxsa başqa bir iş görürlər? Bununla bağlı hər hansı bir dəqiq məlumat varmı ki, onlar namaz qılmaqdan başqa, bir araya gəlib hər hansı başqa bir iş görürlər? İnsanlar bir yerə yığışaraq ibadətlə məşğul ola bilərlər. Bir yerə yığışıb icma qurmurlar, nə də nəsə meydana gətirmirlər ki. Sadəcə ibadətlə məşğuldurlar. Bu bilirsiniz, nəyə oxşayır? Nahar vaxtı olur, bu zaman insalar yığışıb bir yerdə yemək yeməli olacaqlar. İndi kimsə deyirsə ki, elə gəlin bir yerdə hamımız naharımızı birlikdə edək, o zaman bu hal hansısa asayişi pozmaqdırmı? Bu, gündəlik olaraq həyata keçirdiyimiz bir məsələdir. Ona görə də məsələyə bu prizmadan yanaşmaq lazımdır. Bu gün bu dindarların elədikləri dini etiqad haqqında qanunları pozmaq demək deyil. Sadəcə biz onları səhv çıxarmaq üçün hansısa vasitələrdən istifadə etməyə çalışırıq”.\nÖncəki Arvadını Maltada öldürmək üçün killer axtaran azərbaycanlı kimdir? (TƏFƏRRÜAT)\nNövbəti İmamverdi İsmayılovun oğlu da TENDER udmağa başlayıb… – FOTO


Şeyx Fovzan: Rəhbərə qarşı çıxmaq təkcə sözlə olmur – VİDEO | Sələf Xəbər\n9. 842 dəfə baxılıb\n📥Yüklə (20.2 mb)\nSual: Bir dəvətçi telekanallardan birində çıxışı zamanı belə bir fətva verib ki, rəhbərə qarşı çıxmaq yalnız silah ilə olur. Nümayiş etmək və söz ilə etiraz bildirmək rəhbərə qarşı çıxmaq sayılmır.\nCavab: Bu insan elmsiz danışır. Onun həqiqətdə hansı halda olduğunu Allah bilir. Əgər o cahildirsə Allahdan onun üçün hidayət və doğru yola qayıdış diləyirik. Yox əgər qəsdən təhrik edirsə, Allahdan diləyirik ki, onunla layiq olduğu şəkildə davransın və müsəlmanları onun şərrindən qorusun.\nRəhbərə qarşı çıxmaq yalnız silahla olmur, rəhbər haqqında danışmaq, rəhbəri söymək də ona qarşı çıxmaqdır.\nBu həm ona qarşı çıxmaqdır, həm də ona qarşı camaatı təhrik etməkdir.\nBu fitnəyə və şərə səbəb olmaqdır.\nDanışmaq heç də silahdan az təhlükə daşımır.\nHəqiqətən od iki çubuqdan alışır\nDöyüşün əvvəli isə sözlə başlayır\nBir söz səbəbi ilə böyük müharibələr baş vermişdir. Rəhbərə qarşı çıxmaq yolları həm silahla, həm də sözlə olur. Hətta etiqadla da olur. Əgər kimsə etiqad edirsə ki, rəhbərə qarşı çıxmaq olar, beləsi xəvariclərlə ortaqdır.\nÇünki bu xəvariclərin etiqadıdır.


21 Aprel 2019 19:45\n1 Şərh Baxış: 1 417\nAyan Əzimova: "90 dəqiqə ərzində müxtəlif totemlər edib, bildiyiniz bütün duaları pıçıldayırsınızsa, bu, əsl sevgidir"\nMəşhur futbolçu Erik Kantona deyirdi ki, insan evini, maşınını, işini, hətta həyat yoldaşını da dəyişə bilər, amma azarkeşlik etdiyi futbol komandasını əsla. Şübhəsiz, futbol dünyanın ən çox sevilən, ən çox izləyici kütləsi olan idman növlərindən biri və deyərdim ki, hətta birincisidir. Dünyanın əksər ölkələrində futbolu kifayət qədər sevən, izləyən və azarkeşlik edən minlər, milyonlarla insan var. Bu milyonların içərisində xanım azarkeşlərin də sayı kifayət qədərdir. Bu mənada ölkəmizdə də futbol azarkeşi olan xanımlar var. Müsahibim Ayan Əzimova kimi. Futbola böyük marağı olan Ayan, artıq xeyli müddətdir ki, xanım azarkeşlər sırasındadır.\n- Bir çox xanım üçün futbol, adətən, 22 nəfərin bir topun ardınca qaçması deməkdir. Maraqlıdır, futbol sevginizin tarixçəsi necə başladı?\n- Futbolla ilk tanışlığım 2002-ci ildə keçirilən dünya çempionatına təsadüf edir. Həmin il Türkiyə yığma komandasının çempionatda inamlı çıxışı mənim bu turnirə və bütövlükdə futbola olan marağımı daha da artırdı. Hətta deyərdim ki, mənim kimi xeyli sayda adam var ki, məhz həmin mundialdan sonra bu "xəstəliyə" yoluxub. Həmin ərəfədə həm oyunları izləyir, həm də bütün uşaqlar kimi biz də öz məhəlləmizdə futbol oynayırdıq. Amma "qızlar futbol oynamaz" deyib, çox vaxt mənim qapıçı olmağımı istəyirdilər. Mən də etiraz etmədən qəbul edirdim. Hətta rəngli boyalarla üzümü rəngləyirdim ki, Türkiyə yığmasının qapıçısı Rüştü Rəncbərə oxşayım. Beləcə, 17 ildir ki, futbola baxıram.\n- Futbolun özü kimi, bizdə futbol azarkeşliyi də o qədər inkişaf etməyib. Hələ xanımların azarkeşliyi isə çox cüzi hissədir. Xanımın futbola azarkeşlik etməyi necə bir hissdir?\n- Həyatımızda bəzən izahı çətin olan hisslər olur, məncə, futbol sevgisi də bu hisslərdən sayılır. Azarkeşlik etdiyin komanda qalib gələndə səbəbsiz xoşbəxt olursansa, məğlub olanda da bir o qədər üzgün və kefsiz olursan. 90 dəqiqə ərzində müxtəlif totemlər edib, bildiyiniz bütün duaları pıçıldayırsınızsa, bu, əsl sevgidir və bunu izah etmək, dediyim kimi, bir az çətindir. Hətta deyərdim ki, əlavə olunmuş vaxtda komandanızın vurduğu qol sayəsində xərçəng xəstəliyinə belə qalib gəlmək olar. Çünki bu, əsl istək, əsl ehtirasdır.\n- Kişi azarkeşlərin yığışıb bir yerdə futbolu izləməsi üçün məkan çoxdur, bəs azarkeş xanımların yığışdığı məkan varmı?\n- Əslində xanım azarkeşlər olaraq heç də istədiyimiz vaxt yığışıb komandamızın oyunlarına baxa bilmirik. Çünki istər ölkə liqalarının, istərsə də ən böyük futbol turnirlərindən biri olan Çempionlar Liqasının oyunları gecə 11-dən sonra olur. Ona görə də bizim üçün xüsusi məkanlarda bu oyunları izləmək çox vaxt problem olur. Amma bir neçə oyun olub ki, rəfiqələrimizlə yığışıb birlikdə izləmişik. Bu mənada kişilərə paxıllıq etdiyimi deyə bilərəm.\n- Xanımların bir yerdə azarkeşlik etməsinin maraqlı tərəfi nədir?\n- Maraqlı tərəfləri çoxdur. Məsələn, 90 dəqiqə eyni vəziyyətdə, nəfəs almadan oyunu izləyə bilərsiniz. 2017-ci ildə mövsümün ilk "el-klasiko"sunu, yəni "Barselona"-"Real" qarşılaşmasını rəfiqələrimlə birlikdə izləmişdim. Oyun ərzində əllərimizi heç buraxmamışdıq, çünki belə olan halda, qalib gələcəyimizə inanırdıq. Bu, bir növ bizim totemimiz idi. Qol sevincini isə həm gülərək, həm də ağlayaraq qeyd edirdik. Xanımlarla birgə oyunları izləmək daha maraqlıdır.\n- Adətən, deyirlər ki, xanımlar bir yerə düşəndə qeybət olur, bəs azarkeş xanımlar bir arada olarsa...\n- Bütün xanımlar kimi, azarkeş xanımlar da bir yerə toplaşanda qeybət edirlər, bu, düzdür. Amma onu da deyim ki, bu, siz deyən qeybətlərdən deyil. Bizim qeybətlər tamam fərqli mövzuda olur. Biz daha çox transfer pəncərəsinin nə vaxt açılacağı, kluba hansı oyunçuların gələcəyi, kimlərin gedəcəyinin qeybətini edirik. Komandamız bir neçə oyun ardıcıl xal itirərsə, məşqçinin səhvlərini müzakirə edir, lazımsız oyunçu rotasiyalarına görə onu öz aramızda qınayırıq. Uğursuz transferlər üzərində günlərlə müzakirələr edirik və ən əsası, mövsümün sonunda neçə kubok qazanacağımızla bağlı ehtimallarımızı söyləyirik.\n- Bəzən deyirlər ki, qız nədir, futbol nədir... Bu yanaşmaya futbol azarkeşi olan xanımın fikri maraqlıdır.\n- Bütün azarkeş xanımların bu fikirlərlə tez-tez rastlaşdığına əminəm. Təəssüf ki, bu cür yanaşmalar həm bəzi kişilər, həm də azarkeş olmayan xanımlar tərəfindən səslənir. Bəzən bir futbol xəbərinə sosial mediada şərh verəndə belə "siz gedin çayınızı dəmləyin, yeməyinizi bişirin " deyə fikirlərin yazıldığını görürəm. Bizdə "qız nədir oxumaq nədir" "qız nədir işləmək nədir" deyənlər "qız nədir futbol nədir"i də deməkdən çəkinmir. Bu kimi düşüncələrin artıq keçmişdə qalacağına ümid edirəm. Əslində bu, çox geniş mövzudur, günlərlə danışsan, bitməz, amma zamanla hər kəs xanımların da futbola baxmasında heç bir qəbahət olmadığını anlayacaq.\n- Bir az da azarkeşlik etdiyiniz komandadan danışın.\n- Azarkeşi olduğum "Barselona" klubu haqqında çox söz demək olar. Çünki bu klubun tarixi, zəngin futbol ənənəsi, öz oyun fəlsəfəsi var. Hansı ki, bu fəlsəfə onu digərlərindən ayırır və sevdirir. 29 noyabr 1899-cu ildə Joan Qamper tərəfindən əsası qoyulan bu klubun 119 yaşı var. 25 dəfə La Liqanın, 30 dəfə Kral Kubokunun və 5 dəfə Çempionlar Liqasının qalibi olan "Barselona", ümumilikdə, 93 kubokla Avropada ən çox kubok qazanan 2 klubdan biridir. Onu da deyim ki, bir mövsüm ərzində mümkün olan bütün kubokları qazanan yeganə klub məhz "Barselona"dır. Dediyim kimi, onun uğurları, tarixi haqda çox danışmaq olar.\n- Xanımlar, adətən, fikirlərini tez dəyişə bilirlər. Azarkeşlik etdiyiniz komandanı dəyişdiyiniz olubmu?\n- Bu mümkün deyil. "Barselona"ya olan sevgim ailəmdən gəlir. Atam da bu klubun azarkeşidir. Mənə "Barselona"nı ən çox sevdirən futbolçu topun sehrbazı Ronaldinyo olub. Onun topla elədikləri sadəcə, inanılmaz idi. Məncə, başqa heç bir klubu və oyunçunu bu qədər sevə bilmərəm.\n- Azarkeşlik etdiyiniz komandada hansı oyunçuları daha çox sevirsiniz?\n- Mən futbolun özünü, azarkeşlik etdiyim komandanın fəlsəfəsini daha çox sevirəm. Yəni oyunçular zamanla dəyişir, karyerasını bitirir, amma oyun tərzi, futbola olan sevgi əbədidir. Əlbəttə, zaman-zaman simpatiya bəslədiyim futbolçular ola bilər. Bunun əsas səbəbi isə həmin oyunçunun komandanın daha çox uğur qazanmasına səbəb olmasıdır. Məsələn, bu mövsüm uğurlu qurtarışları ilə yadda qalan qapıçı Ter-Şteqeni bu siyahıya daxil eləmək olar.\n- Əvvəllər Azərbaycanda xanım azarkeşlərin sayı o qədər də çox deyildi, amma indi bu sahədə vəziyyət dəyişib. Sizcə, səbəbi nədir?\n- Bəli, haqlısınız, hazırda xanım azarkeşlərin sayı əvvəlki illərə nisbətən daha çoxdur. Bu, çox yaxşı haldır və bizi sevindirir. Son illər "Qarabağ"ın uğurları ən böyük səbəblərdəndir. Onun Avropanın bir çox adlı-sanlı klubları ilə oyunları xanımlarımızda bu idman növünə marağı daha da artırdı. Ölkəmizdə yerli klublardan "Neftçi" və "Qarabağ"ın azarkeşləri daha çoxdur. Xarici klublardan isə "Barselona", "Real", "Mançester Yunayted", "Liverpul", "Bavariya", "Yuventus", "Beşiktaş", "Fənərbaxça", "Qalatasaray" kimi klublara azarkeşlik edən xanımlarımızın sayı kifayət qədərdir.\n- Maraqlıdır, futbola azarkeşlik, sizdə meydana çıxmaq istəyi yaradıbmı?\n- Düzü, bu haqda heç vaxt düşünməmişəm, amma futbol elə bir sevgidir ki, oynamaq da, azarkeşlik etmək də çox möhtəşəmdir.\n"Azərbaycan daim bizim qəlbimizdə olacaq" - VİDEO - FOTO\nx · 22 Aprel 09:2700\nget bozbashini bishir...\nƏfqanıstanda zəlzələ baş verib\n21 Avqust 17:04 22 555 Manafın qızı ikinci həyat yoldaşından da AYRILDI - Səbəbi ŞOKA SALACAQ - VİDEO - FOTO\n21 Avqust 15:21 18 430 Bakıda 15 yaşlı qızdan inanılmaz hərəkət - AİLƏSİ ŞOKDA - FOTO\n21 Avqust 13:29 16 433 Vicdan əzabı çəkən Nigar Camal: "15 il əvvəl qarınlı kişilər..."\n21 Avqust 11:45 15 803 MiQ-29 təyyarəsinin pilotu dəfn edildi - YENİLƏNİB - FOTO\n21 Avqust 09:34 11 809 Nazilə 10 il əvvəl və indi - Görənlər MƏƏTTƏL QALDI: Nə gündəsən...\n21 Avqust 12:19 9 365 Vəfa Zeynalova əri və əkizləri ilə - FOTO\n21 Avqust 11:24 8 447 İş adamı bu məşhurla yatmaq üçün gecəsinə 20 MİN MANAT TƏKLİF ETDİ - FOTO\n19 Avqust 12:14 25 581 16 yaşlı oğlan anasını, bacısını və nənələrini baltaladı - Səbəbi dəhşətə gətirir - VİDEO - FOTO\n17 Avqust 13:59 22 860 26 yaşlı oğlanın İNTİHAR SƏBƏBİ ŞOKA SALDI - Qohumu zorlayırmış - FOTO\n19 Avqust 16:26 17 133 Deputatın oğlu ilə bağlı məhkəmə HƏBS QƏRARI VERDİ - YENİLƏNİB\n20 Avqust 17:34 16 462 "Ürəyim sıxılan kimi ərim ilə sevişirəm" deyən model ÇILPAQ HALDA... - FOTO


Valyuta.az xəbər verir ki, bu sözləri “Report”a “Azərbaycan Qiymətləndiricilər Cəmiyyəti” İctimai Birliyinin sədri, MBA konsaltinq və qiymətləndirmə şirkətinin baş direktoru, daşınmaz əmlak bazarı üzrə ekspert Nüsrət İbrahimov deyib.\n“Hazırda digər seqmentlər üzrə də satışlar gedir. Lakin bunların sürəti çox deyil. Adətən hər ilin yay aylarında bina evlərinin satışı zəifləyir və bir də avqustun sonundan sonra başlayır. Yeni tikilməkdə olan binalarda qiymət artımı var və bu artımın davam etməsi gözlənilir. Çünki son illər ərzində tikinti materiallarının qiymətində çox kəskin artım yaşanır. Tikinti materiallarının qiymətinin qalxması isə birbaşa tikintilərin maya dəyərinin artmasına gətirib çıxarır. Odur ki, bütün şirkətlər mənzilləri əvvəlkindən baha qiymətə satmağa məcburdur”.\nEkspert, qiymət artımına səbəb olan digər amilləri də açıqlayıb:\n“Misal olaraq tikintiyə yararlı torpaq sahələrinin az olmasını, olanda da qiymətlərin baha olmasını göstərmək olar. İndi pilot layihələr üzərindən bina tikintisi aparılır. Köhnə üslubda olan binaları söküb yerində yeni binalar tikirlər. Bu zaman şirkət sökülən binada hər kəsi mənzillə təmin etməlidir. Şəhərsalma şərtlərinin çətinləşdirilməsi tikinti əmsalına görə bu şirkətlərə sərf etmir. Çünki əvvəllər bir ərazini alıb orda böyük kvadratlı və hündür bina tikə bilirdilərsə, yeni qadağalar buna imkan vermir. Nəticədə şirkət kiçik həcmli bina tikməyə məcbur olur ki, bu zaman da qoyduğu xərci belə çıxarda bilmir. Pul vəsaitləri və torpaq sahələri olan çoxlu şirkətlər var ki, tikintiyə başlamaq üçün bazardakı ucuz qiymətə olan köhnə mənzillərin satılıb bitməsini gözləyirlər. Çünki həmin ucuz mənzillər olduğu halda bu şirkətlər baha qiymətə mənzil sata bilmirlər”.


Adalet.az | KİTABLARDAN GÜC ALAN XANIM YAZAR Adalet.az | KİTABLARDAN GÜC ALAN XANIM YAZAR Adalet.az | Ədalət -\nKİTABLARDAN GÜC ALAN XANIM YAZAR\nVəsilə Usubova: "Mən kişi olsaydım, çətin ki, kitab oxumayan qadını sevərdim"\n33740 | 2010-07-17 05:57\n"Biz hələ o xoşbəxt günə gəlib çatmamışıq ki, yuxarıda oturanları savad, istedad maraqlandırsın..." "Telekanallarda işləsəydim də jurnalist təş\nSabirabaddan Bakıya sel gəlir, yazı seli. Bu yazıları "Ədalət" qəzetinə Vəsilə Usubova göndərir. Peşə bayramımız - Milli Mətbuat Günü ərəfəsində daimi müəlliflərdən birini qəzetimizin daimi oxucularına geniş təqdim etmək istədik. Cəfakeş yazarlarımızı daha yaxından tanımağa dəyər.\nVəsilə Usubova Sabirabadın Kolanı kəndində anadan olub. Bu kənd indi Hacıqabul rayonu ərazisindədi. Dövlət Universitetinin jurnalistika fakültəsini bitirib. Bir müddət Sabirabadda nəşr olunan "Muğan" qəzetində çalışıb. Ədəbi işçi də olub, kənd təsərrüfatı şöbəsinin müdiri də, məsul katib də.\nSonra tale elə gətirib ki, heç vaxt arzulamadığı bir işlə məşğul olmağa başlayıb- rayon icra hakimiyyəti aparatına işə təyin olunub. Buna baxmayaraq qələmi də yerə qoymayıb. Rayondan "Ədalət"ə yazılar göndərir. Uzaq yol gələn bu yazılar nəfəsin dərmədən səhifədə yerini tutur. Maraqlı, oxunaqlı olduğuna görə Vəsilə xanımın yazıları heç vaxt kənarda qalmır.\nVəsilə Usubova: "Mən kişi olsaydım, çətin ki,\nkitab oxumayan qadını sevərdim"\n- Sellər aparan Aranın konkret hansı tərəfindəsiz?\n- İş elə gətirib ki, indi Sabirabad Rayon İcra Hakimiyyəti aparatında çalışıram. Belə idarələrdə işləməyi heç vaxt arzulamamışam. Amma reallıq budur ki, mən işləyib balalarıma çörək qazanmalıyam. Burda çox tənhayam. Daş öz yerində ağır olar deyirlər. Redaksiyada mən özüm idim, burda isə...\n- Kürlə barışmısız?\n- Kürdən heç inciməmişəm də. Bir çayın ki, adı Dəli Kür ola. Ondan inciməyin mənası varmı? Dəliyə baş qoşanın özünə "dəli" deyərlər.\n- Yazılarınızdan belə məlum olur ki, indiki bu çətin məqamda da bədii kitablar oxumağa vaxt tapırsız. Oxuduqlarınız sizi ovuda bilir?\n- Səməd Vurğunun bir şeiri var - "Xəyal şirin nemətidir bu acı kainatın..." Mənim də acılarla dolu həyatımda ən şirin təsəllim kitablardı. Ən gərgin vaxtlarımda belə əlimə kitab götürəndə ruhi müvazinətim düzəlir. Mütaliyəsi olmayanlarla ünsiyyət qura bilmirəm. Mənə elə gəlir ki, qadınlar, qızlar daha çox kitab oxumalıdılar. Bəsit görünməmək üçün, yanındakını darıxdırmamaq üçün. Mən kişi olsaydım, çətin ki, kitab oxumayan qadını sevərdim. Kitablardan aldığım gücü heç nədən ala bilmirəm. Kitab oxumayanda öz-özümə o qədər boş, səviyyəsiz görünürəm ki... Bəli, kitablar məni ovuda bilir, özü də əməlli-başlı. Heyif ki, rayonda yaşadığımdan yeni çapdan çıxan əsərləri, tərcümələri normal izləyə bilmirəm. Deyirəm, heç olmasa müəlliflər özləri rayon kitabxanalarına on-on beş kitab göndərələr...\n- Bəs yazdıqlarınız necə, ovutmaq gücünə malikdi?\n- Məndən ötrü yazmaq ürəyimi boşaltmaqdı. Həm də özüm kimi düşünənlərlə görüşmək, qovuşmaq, dərdləşmək vasitəsidir. Bir də ki, yazmaq bizlik deyil, axı... Biz sadəcə olaraq, diqtə olunanları qələmə alırıq. Yazılarımın məni tam ovundurduğunu deyə bilmərəm. Çünki istədiyim qədər və istədiyim səviyyədə yaza bilmirəm. Hansı yazıçınınsa bir gözəl sözü var - "Hər bir əsərim mənim növbəti məğlubiyyətimdir". Bu gözəl məğlubiyyətdi, arxasında böyük bir gücün dayandığı məğlubiyyətdi. Bir şey də var ki, nə qədər yazmırsan, öz-özünə daha güclü, daha dolu görünürsən. Nə isə. Yazmağın o qədər dolanbac yolları var ki, bəzən özün də baş açmırsan.\n- İndi elə zamandı ki, jurnalist qurumlarının rəhbərləri telekanallardan düşməyən jurnalistləri daha çox tanıyırlar. Paytaxtdan uzaqda, diqqətdən kənarda qalmağınız sizi narahat etmir?\n- Telekanallarda işləsəydim də jurnalist qurumlarının rəhbərləri məni görməyəcəkdilər. Biz hələ o xoşbəxt dönəmə çatmamışıq ki, başda oturanları savad, istedad maraqlandırsın. Vaxtı ilə işlədiyim qəzetin redaktoru bir dəfə düz üzümə dedi: "Kimə lazımdı sənin biliyin, bacarığın?" Paytaxtdan uzaqda olmağım məni narahat edir, ancaq məşhurlaşmaq istəyinə görə yox. Mən görünməyi xoşlamıram. İstəyirəm yazım, göndərim, çap eləsinlər, vəssalam. Üstəlik də kənddə yaşamağı xoşlayıram. Təbiətə yaxın olmaq məndən ötrü hər şeydən üstündür. Amma sənət, intellekt baxımından əlbəttə ki, paytaxtda yaşamağın üstünlükləri çoxdu.\n- "Ədalət"in redaksiyasında olmusuz? Olmamısınızsa redaksiyanı necə təsəvvür edirsiz?\n-7-8 il bundan qabaq Bakıda işləmək istəyirdim. Onda bir neçə redaksiyaya baş çəkdim, o cümlədən "Ədalət"in redaksiyasına da. Səhv eləmirəmsə "Azərbaycan" nəşriyyatının 2-ci mərtəbəsində yerləşirdi. Köhnə, yöndəmsiz otağı vardı. Təkcə Aqil Abbas işdə idi, nəsə oxuyurdu. Vəziyyətə baxıb iş axtardığımı demək istəmədim, sonra fikirləşdim ki, gəlməyinə gəlmişəm, qoy deyim. Aqil də əli ilə otağı göstərib, "vəziyyətimizi görürsüz də" dedi. Eşitdiyimə görə indi vəziyyət yaxşılığa doğru xeyli dəyişib... Təbii ki, bir xoş gündə sizləri ziyarət etmək istərdim. Sağlıq olsun.\n- Milli Mətbuat Günü ərəfəsində çətin ki, sizi kimlərsə təbrik etsin. Bəs siz kimləri təbrik edərdiz?\n- Hər il Milli Mətbuat Günündə beş-üç nəfərlə ya zəngləşir, ya da bir-birimizə mesaj göndəririk. İndi mətbuat sahəsində işləmədiyimə görə, bayram günündə daha çox qüssələnirəm. Özümü tənha, unudulmuş hesab edirəm. Yubiley münasibəti ilə bütün qələm dostlarımı, xüsusi ilə də "Ədalət"in və "525-ci qəzet"in bütün yazarlarını təbrik edirəm.


Az qazanca qane olmayanlar\nÇörəyin içindən sap, kolbasanın içindən karton çıxması kimi xəbərlər artıq heç kəsi təəccübləndirmir. Nədən ki, artıq belə olaylara adətkar olmuşuq. Ən pisi də belə pis işlərin mənəm-mənəm deyən supermarketlərdə baş verməsidir. Hansı ki, bu cür olayların biriylə “Xəzər TV”nin keçmiş aparıcısı, “ASAN radio”nun əməkdaşı Cəlalə Nəzəroğlu “Fresko” supermarketində rastlaşıb. Aparıcı xanım sosial şəbəkədə ötən həftənin şənbə günü başına gələnlərdən yazıb: “Təndir çörəyinin içindən konfet kağızı çıxdı. Apardım, təsdiqlədilər. O gün təmizlikçi xanımın aldığı bulkanın bir tərəfindən xəmir süzülürdü. İndi də 2 gündən qalma pirojkini satıblar. Yeni adı ilə verdiklərinin isə əti zəhər kimi acıdır”.\nAparıcı bildirir ki, əgər baş ofisin telefonuna bir bəni-insan cavab versəydi, bu mövzu sosiallaşmazdı. “Şirkətin telefonuna cavab vermək üçün birinə 300 manat versəniz, kifayətdir. Maşallah, bu qədər pul qazanırsınız. Müştərinin mədəsi zibilliik deyil!”\nƏslindəsə bu mövzu sosiallaşmalı, məsələnin üstünə gedilməli, mətbuatda eninə-boluna materiallar verilməlidir. Ki, camaatımız da supermarketlərimizin nə gündə olduğunu görsünlər.\nSupermarketlərin qaz vurub qazan dodurmalarına gəlincə (Allah bol eləsin), gəl gör, onlar bu fikri yaxına buraxırlarmı? Buraxsaydılar, oturub-durub Vergilər Nazirliyindən ƏDV-nin azaldılmasını istəməzdilər. Nazirliyin onların bu müraciətlərinə “yox” deməsinə baxmayaraq, supermarketlər istədiklərini istəyirlər. Bu məsələyə növbəti dəfə vergilər nazirinin müavini Sahib Ələkbərov nöqtə qoyub. “Narazı supermarket sahibləri az qazanacaqları ilə barışmalıdırlar” deyən Ələkbərov onları da başa düşür, bilir ki, supermarketlər indi də əvvəllər qazandıqları qədər qazanmaq istəyirlər. “Halbuki ölkədə hamının gəlirləri azalıbsa, supermarket sahibləri də az qazanacaqlarını sakitcə və anlayışla qəbul etməlidirlər”.\nO gün nazir müavini “virtualaz.org”a supermarket sahiblərinin ƏDV-nin aşağı salınmasını istəklərini şərh edərkən, maraqlı bir suala cavab axtarıb: “Belə çətin iqtisadi mərhələdə o güzəşti necə etmək olar? Hərbçilərin, müəllimlərin və həkimlərin maaşından kəsib bu yolla qənaət edilən vəsaiti supermarketlərə verək? Onlar bunu istəyirlər?”\nGörünür, istəkləri budur.\nNəsə, gör mövzu hardan hara gəldi. Aparıcı xanımın aldığı çörəyin içindən konfet kağızının çıxması xəbərini oxuyanda hamının bildiyi bir lətifə yadıma düşdü.\nBiri yeməkxanada borş sifariş verir. Elə qaşığı kasaya aparır ki, borşun üzündə kiçicik parça qırığı görür. Ofisianta iradını bildirir. Ofisiantsa heç tövrünü də pozmadan deyir:\n- 3 manat verib borş içirsən, istəyirsən boşqabdan atlas parça çıxsın?..


Azərbaycan MiG-29 əsas döyüş təyyarələrini modernləşdirir - Poliqon.az\n24 Yanvar 2022 11:08\nAzərbaycan Hərbi Hava Qüvvələrinin (HHQ) MiG-29 əsas döyüş təyyarələri Ukraynanın “Ukroboronprom” Dövlət Konserninə daxil olan Lvov aviasiya təmiri zavodu tərəfindən əsaslı təmir və modernizasiya edilir.\n“Poliqon” xəbər verir ki, Azərbaycan HHQ-nin təmir və modernizə edilən MiG-29 əsas döyüş təyyarələrinin Lvov aviasiya təmiri zavodunda görüntüləri yayılıb.\nUkraynanın “Ukroboronprom” Dövlət Konserninin, onun tərkibinə daxil olan müəssisələrin yüksək səviyyəli rəhbərlərinin iştirakı ilə Lvovda keçirilən iclasında Azərbaycan HHQ-ə məxsus ən az 3 ədəd MiG-29 döyüş təyyarəsi nümayiş etdirilib.\nQeyd edək ki, Azərbaycan 2011-ci ilə qədər Ukraynadan 16 ədəd MİQ-29 döyüş təyyarəsi alıb. MİQ-29 təyyarələri bu gün Azərbaycan Hərbi Hava Qüvvələrinin əsas zərbə gücünü təşkil edir.\nMəlumat üçün bildirək ki, MiQ-29 döyüş təyyarəsi Rusiya istehsalıdır və 1971-ci ildən istehsal olunur. MiQ-29 təyyarəsi iki mühərrikli, çoxməqsədli, dördüncü nəsil döyüş təyyarəsidir. MiQ-29-ların istehsal olunmasında ilkin məqsəd düşmən qırıcıları ilə havada mübarizə aparmaq olunsa da, sonradan ona əlavə edilmiş yüksək dəqiqlikli və uzun mənzilli “hava-səth” tipli silahları sayəsində müxtəlif döyüş əməliyyatlarında istifadə edilə bilən çoxməqsədli qırıcıya çevrilib.\nTəyyarənin uzunluğu 14.8 metr, qanadlarının uzunluğu 11.4 metr, hündürlüyü 4.3 metrdir. Təyyarənin hərbi sursatla birgə çəkisi 15 min 300 kiloqramdır. Maksimal sürət 2400 kilometr/saatdır. Təyyarə maksimum 18 min metr yüksəkliyə qalxa və 2100 kilometr məsafəni qət edə bilir. Onun dəqiqədə 1500 atəş aça bilən 30 millimetrlik QŞ-301 tipli topu var. Təyyarə İR-60 tipli raketlərlə təchiz edilib. MiQ-29 döyüş təyyarəsi 230-240 kilometrdən hava hədəflərini məhv etmək qabiliyyətinə malikdir.\nÇoxməqsədli MiQ-29M və hərbi dəniz qüvvələri üçün nəzərdə tutulmuş MiQ-29K da daxil olmaqla indiyə qədər bir neçə variantı istehsal olunub. Bunlardan ən müasiri MiQ-35 hesab olunur. İlkin modellə müqayisədə növbəti variantlar təkmilləşdirilmiş mühərrik, HOTAS uçuşu idarəetmə sistemi ilə təchiz olunmuş şüşə kokpit, müasir radar və IRST sensorları, həmçinin artırılmış yanacaq tutumu və bəzi variantlar isə havada yanacaq doldurma imkanlarına sahibdir.\nSovet İttifaqının dağılmasından sonra Rusiya Hərbi Hava Qüvvələri daxil olmaqla bir çox keçmiş Sovet respublikaları bu təyyarələrdən hələ də istifadə edir. MiQ-29 olduqca məşhur ixrac təyyarəsi hesab edilir. Belə ki, bu döyüş təyyarəsi indiyə qədər 30-dan çox ölkənin silahlanmasında mövcud olub.\nTEQLƏR Azərbaycanəsas döyüş təyyarələriFOTOHHQLvov aviasiya təmiri zavoduManşetMiG-29modernizasiyaUkroboronprom


08:34 16 May 2022\nBakı 18°C USD 1.7EUR 1.7674RUB 0.0261\n14 Fevral 2016 02:02\nQardaşımın banka olan borcuna görə evdəki əşyaların icra məmuru tərəfindən siyahıya alınacağı və satılaraq əldə edilmiş pul hesabına borcun ödəniləcəyi bildirilmişdir. Lakin evdə qardaşımla yanaşı mənə də məxsus əşyalar vardır. Əgər mənə məxsus əşyalar da siyahıya alınarsa, onda mən nə etməliyəm?\n- “İcra haqqında” qanunun 43.1.1-ci maddəsinə görə, məcburi icra tədbiri kimi borclunun əmlakı üzərinə həbs qoymaq və onu satmaq yolu ilə tələbin əmlaka yönəldilməsi mümkündür. Adıçəkilən qanunun 4-cü fəsli tələbin borclunun əmlakına yönəldilməsi qaydasını tənzimləyir. Əgər qardaşınıza məxsus əşyalarla birlikdə sizin mülkiyyətinizdə olan əmlaklar da məcburi icra tədbirinin tətbiqi çərçivəsində siyahıya alınarsa, onda “İcra haqqında” qanunun 89-cu maddəsində təsbit edilmiş hüququnuzdan istifadə edə bilərsiniz. Bu maddəyə görə, tələbin yönəldildiyi əmlakın borcluya və başqa şəxslərə məxsus olması (mənsubiyyəti) ilə bağlı mübahisə yarandıqda maraqlı fiziki və hüquqi şəxslər əmlakın həbsdən azad olunması və ya onun siyahıdan çıxarılması barədə iddia ilə məhkəməyə müraciət etmək hüququna malikdirlər. Yəni bunun üçün siz məhkəməyə müraciət etməlisiniz.\nKeçmiş həyat yoldaşımla mənim\naramda əmlak bölünməsi ilə bağlı məhkəmə işi olmuşdur. Məhkəmə əmlakların əksər hissəsini aramızda bərabər bölüb. Ancaq məhkəmə keçmiş həyat yoldaşımın adına qeydiyyata alınmış avtomobilin bizim faktiki olaraq ayrı yaşadığımız müddətdə alındığını əsas gətirərək yalnız ona məxsus olduğunu bildirmişdir. Halbuki avtomobil alınan anda biz faktiki ayrı yaşasaq da, nikahımız qüvvədə idi, pozulmamışdı. Belə olan halda avtomobilin yalnız keçmiş həyat yoldaşıma qalması qanunidir?\nNikah müddətində əldə edilən əmlakın ər-arvadın ümumi birgə mülkiyyəti sayılması üçün təkcə tərəflər arasında nikahın mövcud olması kifayət deyil. Bunun üçün əmlakın əvəzli əqdlər üzrə ər-arvadın ümumi gəlirləri hesabına əldə edilməsi də tələb olunur (Azərbaycan Respublikası Ailə Məcəlləsi, maddə 32.1 və 32.2).\nQanun nikah dövründə üzrlü (ev təsərrüfatı ilə, uşaqlara qulluq etməklə məşğul olduğundan və ya digər) səbəblərə görə müstəqil qazancı olmayan ərin (arvadın) da ümumi əmlak üzərində hüquqa malik olmasını nəzərdə tutur (həmin məcəllə, maddə 32.3).\nSizin qeyd etdiyiniz hal isə Azərbaycan Respublikası Ailə Məcəlləsinin 36.5-ci maddəsinin təsiri altına düşür. Bu maddəyə görə, məhkəmə ər-arvadın ailə münasibətlərinə xitam verdiyi və ayrı yaşadığı dövrdə məxsusi qazandığı əmlakı onların hər birinin mülkiyyəti hesab edə bilər. Odur ki, sualınıza cavab olaraq onu deyə bilərik ki, məhkəmənin mövqeyi Azərbaycan Respublikası Ailə Məcəlləsinin 36.5-ci maddəsinə uyğundur, qanunidir.\nİpotekada olan daşınmaz əmlaka sərəncam verilməsi üsulları


Naxçıvanda ümummilli lider Heydər Əliyevin anadan olmasının 95-ci ildönümünə həsr olunan cüdo üzrə beynəlxalq turnir keçirilib.\nPublika.az xəbər verir ki, yarışa 4 ölkədən 9 komanda qatılıb. Turnirdən əvvəl Naxçıvan Muxtar Respublikası Ali Məclis sədrinin I müavini Azər Zeynalov, gənclər və idman nazirinin müavini İsmayıl İsmayılov, Azərbaycan Cüdo Federasiyasının vitse-prezidenti Sadıq Sadıqov, Naxçıvan Muxtar Respublikası gənclər və İdman naziri Azad Cabbarov və digər nümayəndələr ümummilli lider Heydər Əliyevin Naxçıvan şəhərinin mərkəzində ucaldılan abidəsini ziyarət edib, önünə gül dəstələri qoyublar. Sonra yarış iştirakçıları, nümayəndə heyəti ümummilli liderin Naxçıvandakı muzeyi ilə tanış olublar.\nİlham Əliyev adına Olimpiya Kompleksindəki yarışın açılış mərasimində əvvəlcə iştirakçı komandaların paradı olub. Sonra A.Zeynalov və İ.İsmayılov çıxış edərək, ölkədə dövlət səviyyəsində idmana, olimpiya hərəkatının inkişafına göstərilən qayğını xüsusi vurğulayıblar. Natiqlər ilk dəfə Naxçıvanda təşkil olunan cüdo üzrə beynəlxalq turnirin iştirakçılarına uğurlar arzulayıblar. Dövlət himni səsləndirildikdən sonra yarış açıq elan olunub. Açılış mərasimi Respublikanın tanınmış incəsənət xadimlərinin iştirakı ilə keçirilən bədii proqramla davam etdirilib.\nQeyd edək ki, beynəlxalq turnirdə Türkiyə, Gürcüstan, Rusiya və Azərbaycanın yeniyətmə cüdoçuları medalları uğrunda mübarizə aparıblar. Olimpiya sistemi ilə keçirilən komanda yarışlarında bütün rəqiblərinə qalib gələn Naxçıvan cüdoçuları qızıl medallara sahib olublar. Gürcüstan 2-ci, Türkiyə və "Bakı" komandaları isə 3-cü yeri tutublar. Beynəlxalq turnirin qaliblərinə kubok, medal, diplom və pul mükafatları təqdim olunub.\nMükafatları A.Zeynalov, İ.İsmayılov və S.Sadıqov təqdim ediblər. Sonda xatirə şəkili çəkdirilib.\nBakıda keçiriləcək möhtəşəm oyun üçün "Könüllülük proqramı"na start verilir\n"Real" mənasız oyunda darmadağın oldu\n12 Dekabr 22:16\n12 Dekabr 20:14\n12 Dekabr 19:14


Təcili Yardımdan boğazına bıçaq çəkilən həkimlə bağlı AÇIQLAMA\n7 İyul 2015 13:52\nBakıda 10 saylı təcili tibbi yardım stansiyasının həkimi Şəfəq Alıyevanın boğazına bıçaq çəkilib. Belə ki, həkim Xəzər rayonu Binə qəsəbəsi Yeni Sahə adlanan ərazidə xəstə Cahangir Əliyevə yardım göstərib. Lakin xəstənin oğlu onun gec gəldiyini iddia edərək Şəfəq Alıyevanın boğazına bir neçə dəfə bıçaq dirəyib, onu söyüşlərlə təhqir edib.\nBakı Şəhər Təcili və Təxirəsalınmaz Tibbi Yardım Stansiyasının baş həkimi Rauf Nağıyevin Publika.az-a verdiyi məlumata görə, təcili yardım həkimləri belə hallarla tez-tez qarşılaşır. Bütün baş verən hadisələr barədə hüquq mühafizə orqanlarına məlumat verilir.\n“Biz insanları başa düşürük, yaxınının həyatı təhlükədə olur, ona görə də əsəbi, gərgin ola bilirlər. Bu zaman da günahı həkimdə görüb ona təzyiq göstərirlər. Amma bizim həkimlərimiz belə hallarda necə davranmalı olduqlarını bilirlər. Hadisədən sonra hüquq mühafizə orqanlarına məlumat verilir, onlar araşdırma aparıb tədbir görürlər. Əvvəl belə hallar daha çox olurdu. Lakin səhiyyə naziri tərəfindən Daxili İşlər Nazirliyinə müraciət ediləndən sonra tədbirlər gücləndirilib və xoşagəlməz halların sayı azalıb”.\nQeyd edək ki, Şəfəq Alıyevanın boğazına bıçaq çəkilməsi ilə bağlı ilk xəbər qafqazinfo.az saytı tərəfindən yayılıb.


Ana səhifə / HADİSƏ / SOSİAL / DYP İNSPEKTORLARININ PUSQU, TƏLƏ VƏ CƏRİMƏ OYUNU -FOTOLAR\n23 Sentyabr 2019, 10:00 / OXUNUB: 140\t/ HADİSƏ SOSİAL\nBu günlərdə Bakıda 4 dəfə narkoza düşmüş bir sürücü əsəbləşərək DYP əməkdaşını təhqir etmişdi… Onu cəzalandırdılar. Amma yəqinki çoxlarımız hər gün belə əsəbi situasiya ilə qarşılaşırıq…\nTanınmış vəkil Əlirza Həbilov həmin sürücünün hərəkətinə hüquqi qiymətin verilməsi ilə bağlı özünün FB səhifəsində maraqlı status paylaşıb. Buna görə təşəkkürlər… Və ən vacibi, nazir Vilayət Eyvazov sürücünü o həddə gətirən polis zabitini də cəzalandırdı-işdən çıxardı. Nazir bununla demək istədi ki, Azərbaycanın ən adi və sadə vətəndaşı olan sürücü ilə dil tapa bilməyən polis zabiti bizə lazım deyil!!! Axı söhbət həm də sürücünün belə vəziyyətə gətirilməsindən, bu hala təhrik edilməsindən getməli deyilmi? Necə olur ki, elə həmişə sürücülər günahkar olur???\nYaşadığım Sabit Orucov küçəsi (Xətai rayon Prokuroluğu ilə kəsişmə) şəhər istiqamətində gedəndə Xətainin heykəlinə dirənir. 4 yerdə yol kəsişməsi var, amma işıqfor yoxdur. Yəni, nizamlanmayan yolayrıcıdır. Yolun ortasına bütöv xətt çəkiblər. Bu küçədə 4-5 restoran, böyük "Araz market” və iki "Mütəkkə” adlı qəlyanxana var… Yolun sağı da, solu da maşın dayanacağıdır. Küçədə hər gün səhərdən axşamadək tıxacdır. DYP-nin təzə "Mersedes”ində əyləşən cüt inspektorlar buradakı restoranların kabab tüstüsündə maşında oturub sürücüləri güdürlər ki, kim kimə yol verdi, tələsdi və s. Tıxaclı belə yollarda onsuz da hamı bir-birinə yol verir. Elə olmasa, köməkçi yoldan düz və ya sağa, sola keçmək üçün gərək döşək və mütəkkə götürüb yolda yatıb saatlarla gözləyəsən. Mən hər gün bunun şahidiyəm. DYP-nin 4-5 avtomobili isə burada pusqududadır. (fotoşəkillərini təqdim edəcəyəm). Yolu nizamlamaq əvəzinə, düşürlər hansısa sürücünün üstünə ki, filan avtomobilə yol verməli idin, 60 manat cərimə, 3 bal da mükafat! Ötən dəfə məni saxlayır, deyirəm, o restoranın, ətkəsən dükanın qarşısında gizlənincə, gəl dur burda. Maşında xalamı həkimə aparıram… Deyir ki, hara tələsirsən? Deyirəm, tələsmirəm, yol gedirəm, o xalanı doğum evinə aparıram. Maşına baxıb deyir ki, onun 80 yaşı var. Deyirəm, bizim xalalar uşaq puluna görə 80-də də doğur. Başqa sözünüz var? Üzümə baxır. Deyirəm, a kişi, camaatı hövsələdən çıxarırsınız. Çünki sizə hər gün adambaşı 20 protokol, 10-15 adama isə bal yazdırmalısınız ki, filankəslərin hesabı düzəlsin, villası tikilsin, katibəsinin maşını təmir olunsun… Dislokasiya yeriniz restoranın qarşısında gizlənib adam güdməkdir? Deyir ki, hardan bilirsən? Deyirəm, o gördüyün evdə yaşayıram və sizi hər gün orda görürəm, həyətdəki o kamera da sizi çəkir. Heç olmasa, nazir Vilayət Eyvazovdan, bu millətin halından çəkinin. Dünyanın yalnız Azərbaycan adlı ölkəsindədir ki, "QAİ” öz vəzifəsini protokol yazmaqda və cərimə toplamaqda görür.\nDeyirəm, vergi işçisiniz ki, cərimə yığmaqla məşğulsunuz?! Bununla hara gedirik, hörmətli Əlirza müəllim! Sentyabrın 6-10-u Kiyevdə oldum, and olsun Rəfail Cəbrayılovun girov deputat vəsiqəsinə, 5 gün ərzində o boyda şəhərdə bircə dəfə "QAİ” gördüm. Parkovka deyənin dilini kəsirlər. Bizdə isə evdən çıxan kimi, "irəli ver, geri ver” deyib pul yığanların, Bakı Nəqliyyat Agentliyinin kameralarının, adamgüdən DYP əməkdaşlarının əlindən qaçıb ölkəni tərk etmək istəyirsən… Bunlara son qoyulmalıdır. Düşünürəm ki, ictimaiyyət ölkə Prezidentinə müraciət etməlidir ki, bunlara son verilsin! DYP əməkdaşlarının maaşı cərimələrin 25 faizindən formalaşdığından sürücülərə, deməli, həm də yüz minlərlə ailənin ailə büdcəsinə yersiz və əsassız formada qənim kəsiliblər. Qoy o cərimələr büdcəyə yığılsın, sonra DYP-nin maaşına hansısa əlavə olunsun. Yoxsa, belə çıxır ki, dövlət büdcəsində oturan DYP əməkdaşları həm də özünü maliyyələşdirmədədir. Bu absurddur! Bu cərimələr əsasən sadə, kimsəsiz, arxasız… sürücülərin cibindən çıxır (imkanlılar, vəzifəlilər cərimə ödəyir ki!). Ötən il Kayseridə Xocalı abidəsinin açılış mərasimində olarkən, Bələdiyyə sədri bizimlə küçədə gəzirdi. Gördü ki, bir Yol polisi əməkdaşı sürücüyə cərimə yazır. Ona yaxınlaşdı. Dedi neyləyirsən, cərimə yazırsan? Dedi, bəli! Bələdiyyə sədri onun əlindən tutdu: "Mənim vətəndaşımın cibindən çıxan o cərimə mənim büdcəmə girirsə, mən belə haramı istəmirəm!”. Və protokolu yazmağa qoymadı…\nTəklif edirəm: Bakının DYP inspektorlarını, Bakı Nəqliyyat Agentliyinin kamera arxasında oturub sürücülərə cərimə yazmaqla məşğul olan işçilərini… məsələn, Kiyev şəhərinə ezam edib onlara bu çoxmilyonlu şəhərdə yol polisi əməkdaşlarının fəaliyyətini, eləcə də şəhərdə parkovka işinin necə qurulduğunu, paytaxtda neçə Yol polisi inspektoru olduğunu, onların hansı nəqliyyat vasitələrindən istifadə etdiklərini, eləcə də Kiyev şəhərində neçə yerdə kamera və radarlar quraşdırıldığını başa salsınlar. Sonda görəcəklər ki, Bakıda sürücülər və onların sərnişinləri hansı məqsədli pusqunun və yersiz nəzarətin hədəfindədir.\nŞəkildə gördüyünüz DYP inspektorları həmin pusqu quranların bir hissəsidir… Sanki bizim DYP əməkdaşları Azərbaycan vətəndaşı olan sürücülərimizə qənim kəsilib, düşmən gözü ilə baxırlar. Prezident bir tərəfdən əhalinin sosial vəziyyətini yaxşılaşdırmaq üçün müavinəti, yardımı, pensiyanı artırır, o biri tərəfdə isə yol polisi əhalini yersiz cərimələrlə borca salır. Magistral yolda sürücü bilmir yola baxsın, yoxsa yollardakı sürət həddinə, radarlara, yol nişanlarına, kameralara…\nSonda: bu qədər yol polisi əməkdaşları, kameralar, radarlar, bahalı DYP avtomobilləri… olduğu halda, bəs niyə cərimələnlərimizin, yəni deməli, qayda pozanlarımızın da sayı durmadan artır? Deməli, şərt polis inspektorlarının sayını durmadan artırmaqda, sürücülərə dünyada olmayan sərt münasibətdə, yüksək cərimələr yazmaqda, yollarda radarların sayını, sürət həddinin çaşdırıcı formada artırmaqda… deyil. Əsas şərt ölkə vətəndaşlarına cərimə yazan polis münasibəti yox, əsl vətəndaş münasibəti gərəkdir!!!\nYunis Səfərovun məhkəməsində vəsatətlər təmin edilməyib, məhkəmə baxışı yanvarın 16-na təyin olunub\n08.01.2020, 17:19 / HADİSƏ, SOSİAL\n"REAL" istifadə müddəti ötmüş məhsullar satırmış - RƏSMİ\n23.11.2019, 13:52 / HADİSƏ, SOSİAL\nBakıda antisanitar şəraitdə fəaliyyət göstərən bağırsaq emalı müəssisəsi aşkarlanıb\n05.11.2019, 15:04 / HADİSƏ, SOSİAL


525-ci Qəzet - "Dəyər" Mənəvi İrsin Təbliği İctimai Birliyi ADPU-da seminar keçirib - Foto\n"Dəyər" Mənəvi İrsin Təbliği İctimai Birliyi ADPU-da seminar keçirib - Foto\nDünən Azərbaycan Dövlət Pedaqoji Universitetində (ADPU) Dini Qurumlarla İş üzrə Dövlət Komitəsinin tabeliyində fəaliyyət göstərən Mənəvi Dəyərlərin Təbliği Fondunun dəstəyi, "Dəyər" Mənəvi İrsin Təbliği İctimai Birliyinin təşkilatçılığı ilə "Ailə dəyərlərimiz və müasirləşmə" adlı layihə çərçivəsində seminar keçirilib.\nT ədbirdə Dini Qurumlarla İş üzrə Dövlət Komitəsi sədrinin Birinci müavini Səyyad Salahlı, ADPU-nun Sosual və humanitar məsələlər üzrə prorektoru, professor Fikrət Rzayev və univerisitetin tələbələri iştirak ediblər.\nTədbiri giriş sözü ilə açan , ADPU-nun Sosual və humanitar məsələlər üzrə prorektoru, professor Fikrət Rzayev deyib ki, Səyyad Salahlı ADPU-nun ən fəxri məzunlarından biridi: “Səyyad Salahlı 1968-ci ildə Azərbaycan Dövlət Pedaqoji Universitetinin filologiya fakültəsinə daxil olub və 1972-ci ildə həmin fakültəni bitirib. S.Salahlı ADPU-nun fəxri məzunlarından biridir”.\nDini Qurumlarla İş üzrə Dövlət Komitəsi sədrinin Birinci müavini Səyyad Salahlı deyib ki, sağlam ailə, sağlam cəmiyyət deməkdir: “Cəmiyyətin inkişafı ailədən “su içir” deyirlər. Ailəni cəmiyyətin təməl daşı adlandıran mütəfəkkirlərin fikrincə, ailədə münasibətlər necə formalaşırsa, bu özünü ictimai münasibətlərdə əks etdirir. Odur ki, ailənin sağlam təməl üzərində qurulmasının, cəmiyyətin, dövlətin inkişafında rolu danılmazdır. Bu gün də ailə vətəndaş cəmiyyətini formalaşdıran əsas elementlərdən sayılır. Bu mənada Azərbaycan ailəsi hər zaman digər xalqlara nümunə göstərilib. Azərbaycanda ailə modeli, ailə ənənələrinə, milli-mənəvi dəyərlərə söykəndiyindən, tarix boyu öz simasını itirməyib. Qərb dünyasında ailə institutu deformasiyaya uğradığı bir vaxtda bizdə ailə dəyərlərinin qorunub-saxlanılması Azərbaycan xalqına xas ən ali xüsusiyyətlərdən biridir. Bunun kökündə isə milli-mental dəyərlər, əxlaqi keyfiyyətlərimiz dayanır. Bir xalq olaraq ailəyə hər zaman müqəddəs ocaq kimi baxmışıq. Zaman-zaman ailə institutunun dağılmaması üçün xalq kimi, yeri gələndə, mətanət, dözüm nümayiş etdirmişik. Azərbaycanda ailə institutunun sütunları böyüyə hörmət, ailə başçısına sədaqət, qarşılıqlı sevgi və digər dəyərlərə söykənir. Bəlkə, elə buna görədir ki, Azərbaycan ailəsi bütün dünyada monolitliyi ilə örnək göstərilir”.\nSəyyad Salahlı qeyd edib ki, ailə dəyərləri xalqımız üçün həmişə çox doğma olub, çox əziz olub və ailə dəyərləri, əslində, bizim milli dəyərlərimizdir: “Biz hamımız ailənin hər bir insanın, cəmiyyətin və ölkənin həyatında necə mühüm əhəmiyyət daşıdığını bilirik. Məhz ailədə əxlaq, mənəviyyat və vətənpərvərliyin əsasları qoyulur. Sağlam, möhkəm ailə hər bir cəmiyyətin çiçəklənməsinin qarantıdır. Ailə münasibətləri insan həyatının mühüm aspektlərindən birini təşkil edir”.\nS.Salahlının sözlərinə görə, Azərbaycan xalqının çox gözəl və zəngin ailə ənənələri var. Həmin ailə ənənələri sədaqət, qarşılıqlı məhəbbət, dürüstlük, valideynə, böyüyə hörmət,tolerantlıq kimi zəngin və çoxşaxəli xüsusiyyətlərə malikdir. Ümummilli lider Heydər Əliyev ailənin cəmiyyətdəki rolunu xüsusi qeyd edərək belə deyirdi: "Ailə dəyərləri, ailə ənənələri, milli mənəvi dəyərlərimizə sədaqət, uşaqların müasir səviyyədə tərbiyəsi mühüm əhəmiyyət kəsb edir".\n“Dəyər” Mənəvi İrsin Təbliği İctimai Birliyinin sədri Sevinc Cəfərova isə vurğulayıb ki, "Ailə dəyərlərimiz və müasirləşmə" adlı layihənin əsas məqsədi ailə dəyərlərinin təbliği və cavan ailələrə düzgün çatdırılmasıdır: “Vətəndaş cəmiyyəti olaraq başlıca vəzifəmiz əsas dəyərlərimizdən biri olan ailə institutunun qorunmasında iştirak etməkdir. Ailəmiz möhkəm olarsa, cəmiyyətimiz və dövlətimiz də o qədər qüdrətli olacaq”.


Cocuq Mərcanlıda tikinti işləri başladı » Altun.az\nCocuq Mərcanlıda tikinti işləri başladı\n16 fev 2017, 18:43\nCəbrayıl rayonunun Azərbaycanın nəzarətində olan yeganə kəndi olan Cocuq Mərcanlıda 50 evdən ibarət olan qəsəbənin inşa ediləcəyi ərazidə təmizləmə işləri yekunlaşmaq üzrədir.\nAltun.az xəbər verir ki, mina və hərbi sursatla çirklənmiş 10 ha ərazinin 60%-ində işlər başa çatıb.\nCocuq Mərcanlı kəndinin Bərpasının sürətləndirilməsi məqsədi ilə ANAMA-nın təhlükəsizliyinə təminat verdiyi yerlərdə artıq ilkin inşaat işlərinə başlanıb. Arxa fonda gördüyünüz yerdə isə Cocuq Mərcanlının ilk məktəb binası inşa ediləcək.\nANAMA-nın əməliyyatlar üzrə baş mütəxəssisi Adil Aslanov deyir ki, ilk növbədə kəndə giriş yolları və kommunikasiya xətlərinin keçəcəyi ərazilər təmizlənib. Mütəxəssis qəsəbənin tikiləcəyi ərazinin deyil, ətrafdakı əkin sahələrinin daha çox minalarla çirkləndiyi qənaətindədir. Bu günə qədər kənddə ANAMA tərəfindən I Qarabağ müharibəsi zamanı ermənilər tərəfindən su quyusuna atılmış 5 ədəd minaatan mərmisi aşkar edilərək götürülüb.\nCocuq Mərcanlıya qayıtmaq üçün müraciət edən məcburi köçkünlərin əksəriyyəti, 23 il əvvəl buranı tərk edib paytaxtda məskunlaşan ailələrdir. Cəbrayıl rayon icra hakimiyyətinin rəsmilərindən əldə etdiyimiz məlumata görə, kənddə infrastruktur, məktəb, bağça və yaşayış evləri ilə yanaşı əhalinin məşğulluğu üçün də tədbirlər görüləcək. O cümlədən, kəndin əsas yolunun da inşasına başlanacaq.\nBərpanın 2-ci mərhələsində isə daha 150 evin tikintisi nəzərdə tutulub. Bölgəyə səfər edən Baş nazirin müavini Əli Həsənov görülən işlərin Qarabağa böyük qayıdışın başlanğıcı kimi dəyərləndirdi.\n23 il əvvəl Ermənistan ordusunun kəndi işğal etməsi nəticəsində Cocuq Mərcanlıda 283 ev və təsərrüfat, o cümlədən kitabxana, məktəb, tibb və poçt məntəqəsi tamamilə dağılıb. Ötən ilin statistikasına əsasən indi Cocuq Mərcanlıda 1423 nəfər sakin qeydiyyatdadır. Hazırda kənddə yalnız bir ailə yaşayır. İşğaldan sonra əhali məcburi köçkün kimi respublikanın 17 şəhər və rayonunda məskunlaşıb.(istipress)\nAzərbaycan dünyanın ən təhlükəsiz ölkələri arasında 12 okt 2016, 19:05\n“Homoseksualla sualtı gəmidə olsaydınız, nə edərdiniz" sualına Putindən QƏRİBƏ CAVAB - VİDEO 07 in 2017, 20:09\nTəhsilə verilən qiymət büdcədən bəlli-Məşhur ali məktəblər və biz 30 mar 2018, 08:26


İsmayıl Alper Coşqun “Yeni Azərbaycan” qəzetinin redaksiyasında olub | Sia.az\nİsmayıl Alper Coşqun “Yeni Azərbaycan” qəzetinin redaksiyasında olub\nSiyasət - 09.08.2016 14:40 - Oxunma sayı: 28926\nTürkiyə Cümhuriyyətinin Azərbaycan Respublikasındakı fövqəladə və səlahiyyətli səfiri İsmayıl Alper Coşqun “Yeni Azərbaycan” qəzetinin redaksiyasında olub. Görüşdə səfirliyin ikinci katibi Oğuzan Albayraq və mətbuat müşaviri Hamit Karadeniz də iştirak ediblər.\nSİA-nın verdiyi məlumata görə, qonaqları salamlayan “Yeni Azərbaycan” qəzetinin baş redaktoru, Milli Məclisin deputatı Hikmət Babaoğlu Azərbaycan-Türkiyə münasibətlərinin strateji xarakter daşıdığını, Ulu öndər Heydər Əliyevin dediyi kimi “Bir millət, iki dövlət” fəlsəfəsinə söykəndiyini deyib.\nO diqqətə çatdırıb ki, Azərbaycan Prezidenti İlham Əliyev 15 iyul hadisələrindən dərhal sonra Türkiyənin qanuni seçilmiş hakimiyyətinin yanında olduğunu bildirib, baş verənləri dövlət çevrilişinə cəhd kimi qiymətləndirib və qardaş Türkiyənin dövlət maraqlarını müdafiə edib.\nSəfir İsmayıl Alper Coşqun isə görüşdən böyük məmnunluq hissi keçirdiyini vurğulayaraq bildirib ki, 15 iyul hadisələri zamanı Azərbaycan demokratik dəyərləri rəhbər tutaraq qardaşlıq, dostluq mövqeyi ortaya qoydu və Türkiyənin yanında oldu. Bu mövqeyin Türkiyə ictimaiyyəti tərəfindən yüksək qiymətləndirildiyini deyən səfir iki ölkə arasındakı dostluğun sarsılmaz olduğunu vurğulayıb.\nGörüşdən sonra səfir “Yeni Azərbaycan” qəzeti üçün ekskluziv müsahibə verib.


17 aprel - Ümumdünya Hemofiliya Günüdür\nDünya Səhiyyə Təşkilatının və Dünya Hemofiliya Federasiyasının təşəbbüsü ilə aprelin 17-si “Ümumdünya Hemofiliya Günü” elan edilib. Bu günün təsis edilməsinin və qeyd olunmasının məqsədi qanın laxtalanması prosesinin pozulması ilə əlaqədar irsi xəstəlik olan hemofiliyadan əziyyət çəkən insanların hər gün üzləşdiyi problemlərə dünya ictimaiyyətinin, siyasətçilərin və səhiyyə işçilərinin diqqətini cəlb etmək, bu barədə onların məlumatını artırmaqdır.\nHemofiliya gününün tarixi heç də təsadüfən seçilməyib. Bu, Dünya Hemofiliya Federasiyasını yaratmış Frenk Şnaybelə hörmət əlamətidir. Şnaybel məhz aprelin 17-də doğulub.\nQanın laxtalanması prosesinin pozulması ilə əlaqədar irsi xəstəlik olan hemofiliya X xromosomunda cəmi bir genin konfiqurasiyasının dəyişməsi səbəbindən yaranır. Xəstəliyin simptomları demək olar ki, bütün hallarda erkən uşaqlıq dövründə, çox vaxt körpənin həyatının 4-5-ci gününə qədər özünü göstərir.\nBu gün hemofiliyanın müalicəsi yoxdur, lakin pasiyentin orqanizmində çatışmayan qanın laxtalanması amilinin inyeksiya edilməsi yolu ilə bu xəstəliyin gedişinə tamamilə və uğurlu şəkildə nəzarət edilir. Bu məqsədlə istifadə edilən laxtalanma amili əksər hallarda donor qanından götürülür.


İlqar Hacıyev dövlət və dövlətçiliyə sədaqətlə xidmət edir\n“Müxtəlif vasitələrlə gəncləri yoldan çıxarmaq istəyirlər” - İlham Əliyev\nƏli Kərimlinin ŞOK “WhatsApp” yazışması yayıldı - Video\n"Nar" 2018-ci ilin ikinci rübünün nəticələrini açıqladı\n14:29 14-01-2022 | 250\nAğstafa İcra Başçısının müavini – Sosial –iqtisadi inkişafın təhlili və proqnozlaşdırılması şöbəsinin müdiri İlqar Hacıyev bu gün gördüyü işlərlə öz ocağına və bu ocaqda gördüyü vətənə məhəbbət hisslərinə ləyaqətlə sahib çıxaraq dövlət və dövlətçiliyə sədaqətlə, var gücü ilə xidmət edir.\nHeç də uzaq olmayan tarixi keçmişimizdə – Sovetlər dönəmində çox zaman insanlara şəxsi keyfiyyətlərinə, el-oba arasında qazandığı hörmətə görə yox, sadəcə olaraq tərcümeyi-hal göstəricilərinə görə qiymət verirdilər. Yəni filankəs filan yerdə təhsil alıb, filan vəzifədə çalışıb. Kimisə bir rəhbər vəzifəyə təyin edəndə də ilk növbədə bu göstəricilər əsas götürülürdü. Amma atalar nahaqdan deməyib ki, elin gözü tərəzədir. Eldə-obada adama tutduğu vəzifəyə görə yox, insanlığına, el adamı olmasına görə hörmət edirlər. Vəzifəni gəldi-gedər, insanlığı, xeyirxahlığı isə əbədi, heç zaman unudulmayan kimi dəyərləndiriblər. Vəzifəni məqsəd yox, elinə-obasına daha çox xeyir vermək üçün bir vasitə hesab edənlər isə vəzifə adamı olmaqdan çox el adamı olmağa çalışıblar, bundan qürur duyublar. Çünki yaxşı biliblər ki, insanı yaşadan onun əməlləridir.\nDövlətin, xalqın etibar etdiyi vəzifə ilə el-oba qarşısındakı məsuliyyəti uğurla uzlaşdırıb böyük hörmət və nüfuz qazanan kişilər çox olub. Belə kişilərdən söz düşəndə yadıma ilk düşənlərdən biri də İlqar Hacıyevdir.\nİlqar müəllim, hər zaman Azərbaycan dövlətinə, millətinə və mədəniyyətinə xidmət edib. Onun tutduğu vəzifələrə uyğun gördüyü işlər göz qarşısındadır.\nDoğma Qarabağ torpağımız işğaldan azad ediləndə onun sevinci yerə-göyə sığmırdı:\nOnun “Nəhayət ki, 30 ildən sonra Qarabağımız şərəfsiz, vandal, quldur erməni işğalçılarından təmizləndi. Bu qələbə sevincini bizə yaşadan Prezidentimiz, Müzəffər Ali Baş Komandan İlham Əliyevə sonsuz ehtiramımızı və minnətdarlığımızı bildiririk. Bu qələbə ulu öndərimiz Heydər Əliyev siyasətinin, onun layiqli davamçısı Prezident İlham Əliyevin qələbəsidir, ölkəmizdəki xalq-iqtidar birliyinin qələbəsidir, müzəffər Ordumuzun qələbəsidir. Bu, həm diplomatiyada, həm də ordu quruculuğundakı uğurlarımızın nəticəsidir. Müzəffər Azərbaycan Ordusu 44 günlük Vətən savaşında qızıl hərflərlə tarixi bir salnamə yazdı. Eşq olsun rəşadətli ordumuza! Eşq olsun Müzəffər Ali Baş Komandanımıza! Bu Qələbə tariximizə qızıl hərflərlə, qızıl imza ilə yazıldı və möhürləndi. İnşallah, Prezidentimizin rəhbərliyi ilə Qarabağı dirçəldəcəyik. Allah bu şərəfli və xoşbəxt günləri bizə nəsib edən müzəffər Milli Ordumuza və Müzəffər Ali Baş Komandanımıza yar və yardımçı olsun. Qəhrəman Milli Ordumuzun və Ali Baş Komandanımızın şücaəti və rəşadəti ilə Qarabağ bizə, biz də Qarabağa qovuşduq. Qarabağ bizimdir! Qarabağ Azərbaycandır!” sözləri bu sevinc hisslərinin təzahürü idi.\nEl hörməti qazanıb, çünki düz olub ilqarı, düz olub andı. Heç kəsi özündən incik salmır, eli-obası yolunda şam kimi yanır. Ömür yollarında dolub boşalsa da, həyatda amalı yalnız halallıqdır. Elə buna görə də başıuca, alnıaçıq yaşayır. Xalqın gözündə ucalıb.\nMənalı bir ömür yaşayan, taleyini dogma elinin iqtisadi yüksəlişinə, mənəvi yetkinliyinə həsr edən İlqar Hacıyevin əməyi həm eldə-obada, həm də dövlət tərəfindən yüksək qiymətləndirilib.


Xoşbəxtlik – hər şeyin öz zamanında baş verməsidir. | PCC blog\nQüsursuz üslub, zəngin dünyagörüşü olan maraqlı həmsöhbət, öz sənətinin mütəxəssisi, psixiatr Araz Manuçehri-Lalei… Fikirlərini ifadə etmək qabiliyyəti o qədər güclüdür ki, sözünü kəsmədən onu saatlarla dinləmək istəyirsən. Onunla ünsiyyət zamanı biz psixologiya və psixiatriyanın insanın daxili aləminə təsiri ilə bağlı bir çox məqamları aydınlaşdırmağa çalışdıq. Onun hiss və düşüncələri ilə yaxından tanış olduq. Söhbətimizdəm zövq aldım. Beləliklə, tanış olun - Araz Manuçehri – Lalei…\nPsixologiyaya necə yanaşırsınız və psixoloji biliklərdən həyatınızda istifadə edirsiniz?\nMən indiyə kimi həyatımda psixologiyaya pis yanaşan insan görməmişəm. Hər insan mühəndis olmaq istəməz, lakin psixoloq olmağı hər kəs istər. Çünki psixologiya sırf insanla bağlı olub onun daxili aləmini öyrənən elmdir. Bəli, mən peşəmə görə psixoloji biliklərimdən də gündəlik həyatımda istifadə edirəm. Yaxşı psixiatr olmaq üçün ilk növbədə yaxşı psixoloq olmaq lazımdır. Psixologiya ilə psixiatriya sırf bir-biri ilə bağlı elmlərdir.\nÇox vaxt deyilir ki, psixologiya dəqiq elm deyil. Buna münasibətiniz.\nBəli, bu fikir çoxdan mövcuddur. Riyaziyyatdan fərqli olaraq, psixologiyada konkret rəqəmlər, konkret ölçü, hesab yoxdur. Lakin psixologiyada insanı davranışına, təfəkkürünə görə öyrənən sahə var. Burada biz insanın təfəkkürünü onun nitqindən başa düşürük. Bir çox aparılan ekspermentlərdən dəqiq nəticələr alınır.\nPsixologiya nə elmdir, nə incəsənətdir, nə də qabiliyyətdir. Psixologiya bütün bunları özündə birləşdirir. Bu elm konkret bir obyekti öyrənmir. Psixologiya insanın ağlını, düçüncəsini öyrənir.\nƏtrafdakı insanlarla ünsiyyətdə psixologiya sizə necə kömək edir?\nƏtrafdakılara qarşı daha soyuqqanlı, təmkinli olmağımda psixologiya mənə kömək edir. Yəni onların emosiyalarına reaksiya vermirəm. Çalışıram emosiyalara qapanmayım.\nÜmumiyyətlə soyuqqanlı insansınız?\nYox. Çox emosional insanam. Əsasən də dost-tanış arasında emosiyalarımı cilovlamıram. Emosional olmaq mənim xoşuma gəlir.\nPsixiatr olmaq fərqlidirmi?\n80-ci illərdə mən xatxa-yoqa ilə maraqlanırdım. Yoqa isə insanın öz daxili aləmini öyrənməsini tələb edir. Sonralar universitetdə oxuyarkən rəhmətlik Ağabəy Sultanov mənə psixiatriyadan leksiya oxuyurdu. Onun dərsləri çox maraqlı keçirdi. Bununla marağım daha da artdı psixologiyaya. Və mən indi çox şadam ki, bu sənətin sahibiyəm.\nPsixiatriyada ən xoşunuza gələn məqam nədir?\nMən azadlıq sevən insanam. Və mən psixiatriyada azadlığı gördüm. Azad təfəkkür, müxtəlif diaqnozlar var və hər zaman bu diaqnoz haqqında öz fikrini söyləyə bilərsən. Azad davranış- yeni bir fikir deyəndə psixiatr olduğum üçün heç kəs buna neqativ reaksiya vermir. Azad geyim- necə istəyirəm geyinirəm çərçivə daxilində. Psixiatriyada bu azadlığı tapmaq olur.\nAzərbaycan insanının psixiatriyaya və psixiatra olan münasibəti sizi qane edirmi?\nBizim ölkədə insanların psixiatrik xəstəxanaya və ya psixiatra münasibəti mənim istədiyim kimi deyil. Onlar üçün bu qeyri-normaldır. Amma mənim belə xoşuma gəlir. Qoy belə fikirləşsin hamı. Ağıllı olub yüz nəfərin dərdini çəkincə, dəli ol, yüz nəfər sənin dərdini çəksin. Bizim cəmiyyət hələ o səviyyəyə çatmayıb ki, psixiatriyanı başqa nöqteyi-nəzərdən qəbul etsin.\nBir psixiatrın poeziyaya, musiqiyə, incəsənətə yanaşma tərzi bizə maraqlıdır.\nÜmumiyyətlə psixiatr bu biliklərdə adi adamdan bir pillə yüksəkdə olmalıdır. Psixiatriyada yeni işləməyə başladığım vaxtlarda bir xəstənin yazdığı şeirin mənbəyini tapmaqla mən öyrəndim ki, 19-cu əsrdə belə bir şair yaşayıb. Və yaxud bir xəstəm fiziki qanunun yeni istiqamətini tapdığını deyirdi, mən məcbur olub o fiziki qanunu araşdırdım, yeni nəsə öyrəndim və s. Psixiatrın dəbdən də, ədəbiyyatdan da, fizikadan da, incəsənətdən də məlumatı olmalıdır.\nÖzünüzdə nəyi dəyişdirmək istərdiniz?\nProfessor Sultanov mənə həmişə deyirdi: İnsanlara “yox” deməyi öyrən. Mən empatiya tipli insanam. Mənimçün yox demək çox çətindir. Amma düzünü deyim ki, heç nəyi də dəyişdirmək istəmirəm. Özümü olduğum kimi sevirəm.\nSevgi və eqoizm bir-birinə yaxındırmı?\nEqoizm odur ki, insan hər şeyin onun üçün və onun istədiyi kimi olmasını istəyir. Mən kimisə sevirəmsə və mən kiməsə gül bağışlayıramsa, mən ilk növbədə özümə yaxşılıq edirəm. Mənə yaxşıdırsa, ona da yaxşıdır. Freydin belə bir sözü var : Mən səni sevirəm, çünki səninlə mənə xoşdur. Eqoizm və sevgi bir-biri ilə sıx bağlıdır. Eqoizm yalnız ananın balaya olan sevgisində ola bilməz.\nİnsanlarda ən çox nəyi bəyənirsiniz?\nİnsanlarda ən çox insanpərvərlik və xeyirxahlığı bəyənirəm.\nBəs hansı keyfiyyətləri bəyənmirsiniz?\nÖz səhvlərini görməyib başqalarında səhv axtaran insanları sevmirəm.\nXoşbəxtlik sizin üçün nədir?\nNəyi bağışlaya bilmirsiniz?\nMən insanların davranışını özüm özümdə analiz edərək başa düşürəm. Başa düşürəm ki, bu insan başqa cür edə bilməzdi. Bu insanın səviyyəsi budur. Məsələn, itdən tələb etmək olmaz ki, o pişik kimi miyoldasın. İtin işi hürməkdir. Əgər itdən başqa nəsə gözləyirsənsə bu sənin günahındır. Bu insanın ağlı, düşüncəsi bu qədərdir. Sadəcə bu mənfi xüsusiyyəti çalış müsbət tərəfə istifadə et.\nBirincisi, bu jurnalı 2-ci sayı münasibətilə təbrik edirəm. Bu müsahibə vasitəsilə sizə özəl hökümət tərəfindən lisenziya olunmuş ilk psixiatriya xəstəxanasının rəhbəri sanki sizinlə üzbəüz əyləşib. Bu çox gözəldir ki, Azərbaycanda ilk psixologiya jurnalı ilk lisenziya olunmuş psixiatriya xəstəxanasının rəhbəri ilə müsahibə aparır… Düşünürəm ki, bu jurnalda insanın dünyagörüşünü inkişaf etdirən çox maraqlı məqalələr, intervyular dərc olunacaq. Və bu Azərbaycan cəmiyyətində irəliyə doğru böyük bir addımdır ki, biz artıq psixologiya haqqında açıq danışıb müzakirələr edə bilirik. Sizə müvəffəqiyyətlər və uğurlar arzu edirəm.\nMüsahibə “Düşüncə” Psixologiya Jurnalından götürülmüşdür.\nPSİXOLOGİYA VƏ KONSULTASİYA MƏRKƏZİNİN RƏHBƏRİ, PSİXOLOQ ELNUR RÜSTƏMOVUN İNTER.AZ-A MÜSAHİBƏSİ. MÖVZU:”Saatların çəkilməsinin insan psixologiyasına təsiri” Həyatımıza rəng qataq!\nCümə, Aprel 3rd 2015 at 8:53 am


850 min nəfər ayda 343 manatdan da az maaş alır - Polemika.az Xəbərlər Hadisələr Polemikalar\nKəndvə meşə təsərrüfatı, balıqçılıq\nElektrikenerjisi, qazvə buxaristehsalı, bölüşdürülməsivə təchizatı\nSutəchizatı, tullantılarıntəmizlənməsivə emalı\nPeşə, elmivə texnikifəaliyyət\nİnzibativə yardımçı xidmətləringöstərilməsi\nDövlətidarəetməsivə müdafiə; sosialtəminat\nƏhaliyə səhiyyə və sosialxidmətləringöstərilməsi\nİstirahət, əyləncə və incəsənətsahəsində fəaliyyət\nİşçilərin gəlir səviyyəsini müəyyənləşdirmək baxımından orta aylıq maaşla yanaşı, median əməkhaqqı anlayışı da vacib rol oynayır. Məlumdur ki, orta aylıq maaş (çoxluğuna və azlığına baxmadan) ölkədə bütün işçilərin toplam maaşının onların sayına nisbəti ilə hesablanır. Median əməkhaqqı dedikdə isə minimumdan maksimumadək maaş sıralamasında ən ortadakı rəqəm nəzərdə tutulur. Azərbaycanda uzun illərdir median əməkhaqqı miqdarı dilə gətirilməsə də, Əmək və Əhalinin Sosial Müdafiəsi Nazirliyi bu yaxınlarda həmin göstəricini açıqladı və məlum oldu ki, ölkədə median maaş 343 manatdır. Bu isə o deməkdir ki, ölkədə maaş alan və sayı 1.7 milyona yaxın olan işçilərin təxminən 850 min nəfərinə 343 manatdan da az əməkhaqqı verilir. /Azadliq.org


Astarada karantin rejimini pozanlara qarşı reyd keçirilib\n17:19 22 Noyabr 2020 306\nAstarada tibbi maskadan istifadə etməyən vətəndaşlar cərimələnib.\nAPA TV-nin cənub bürosunun verdiyi məlumata görə, rayonda karantin rejimi qaydalarının icrasına nəzarət məqsədilə Rayon Polis Şöbəsinin əməkdaşları tərəfindən qapalı və açıq məkanlarda reyd keçirilib. Əksər insanların tibbi maska ilə bağlı tələblərə əməl etdiyi müşahidə olunsa da, hələ də qaydalara və öz sağlamlığına laqeyd yanaşanlara rast gəlinib.\n“Əhali arasında izahat maarifləndirmə işlərini davam etdiririk. Əhaliyə əvvəllər qapalı məkanlarda tibbi maskaların taxılması zəruri olduğu kimi, indi açıq havada da tibbi maskaların taxılması zəruridir. Bununla bağlı tədbirlərimizi davam etdiririk, bu tədbirlər əhalinin sağlamlığı üçündür”.\nReydlər zamanı tibbi maskalardan düzgün şəkildə istifadə etməyənlərə də bir daha qaydalar izah olunub və görülən tədbirlərin məhz sakinlərin sağlamlığının qorunması məqsədini daşıdığı bildirilib. Edilən xəbərdarlıqlardan nəticə çıxarmayaraq tibbi maska ilə bağlı tələblərə riayət etməyənlər barəsində qanuna müvafiq tədbirlər görülüb və barələrində inzibati protokollar tərtib edilib.


30/11/2020 [18:22] - Cəmiyyət - ( 1020 dəfə baxılıb)\nDövlət təhsil müəssisələri kimi, özəl məktəblər də çıxılmaz durumdadılar”\nBunu Azedu.az-a hazırkı vəziyyətdə şagird və tələbələrin təhsil haqqının tənzimlənməsindən danışan Təhsil Nazirliyi yanında İctimai Şuranın sədr müavini Nadir İsrafilov deyib.\n“Nə qədər qabaqlayıcı tədbirlər həyata keçirilsə belə, dünyanı cənginə alan pandemiyanın bütün sosial-iqtisadə sahələrə, o cümlədən də təhsilə təsirsiz ötüşmədiyi danılmazdır.\nBaşlıca təsəlliverici hal odur ki, hər kəs optimist mövqe nümayiş etdirir, vəziyyətin müvəqqəti xarakter daşıdığını dərk edir, cəmiyyət bu bəşəri bəlaya anlaşıqla yanaşır. Bununla belə, pandemiya bir çox fəsadlar yaratmaqla yanaşı, koronavirusla əlaqədar faktiki olaraq, mart ayından etibarən, ölkədə tədris prosesinin faktiki olaraq dayandırılması və distant dərslərə keçilsə də, bu təcrübənin gözlənilən effekti vermədiyi nəzərə alınaraq, özəl məktəblərdə və ali təhsil müəssisələrində şagird və tələbələrin illik təhsil haqqında dəyişikliklər edilməsi barədə fikirlər də gündəmi zəbt edən məsələlərdən olub, “məsafədən təhsil ödənişi aşağı salacaqmı” kimi suallar ortalığa atılıb, "Əgər özəl məktəblər nəzərdə tutulan tədris proqramını həyata keçirə bilmirlərsə, ödənilən təhsil haqqını geri qaytarmağa borcludurlar” kimi iddialar irəli sürülüb. Özəl məktəblər isə şagirdlərdən məbləği heç də az olmayan təhsil haqqını hələ tədris ilinin əvvəlində alsalar da, orada da vəziyyət fərqli deyil. Düzdür, dövlət təhsil müəssisələri kimi, özəl məktəblər də çıxılmaz durumdadılar. Lakin valideynləri özəl məktəblərə ödədikləri təhsil haqqının adekvat qarşılığını tələb edirlər”.\n“Belə bir vəziyyətdə valideynlərlə özəl məktəblər arasında münasibətlər hüquqi planda necə tənzimlənməlidir? Hətta bir qrup valideyn təhsil haqqılarında endirim tələbi ilə Təhsil Nazirliyinə müraciət ünvanlamışdı. Bununla belə hesab edənlər də var ki, fövqəladə rejimin tətbiq ediləcəyi halda, valideynlər ödədikləri təhsil haqqını geri tələb edə bilməzlər. Digər başqa hallarda isə qabaqcadan ödənmiş məbləğ valideynlərə qaytarılmalıdır.\nBaşqa bir mövqeyə görə isə, “istənilən səbəblə əlaqədar özəl məktəblər nəzərdə tutulan tədris proqramını həyata keçirə bilmirlərsə, ödənilən təhsil haqqını geri qaytarmağa borcludur. Çünki insan alacağı təhsil üçün ödəniş edir”.\n“Bildiyim qədər, bir sıra müəssisələrdə müəyyən komunal xərclər ləğv edilib, xüsusi karantin rejimi dövründə göstərilməyən xidmətlərin ödənişi təhsil haqqından çıxarılıb, 20 faizdən 30 faizə qədər güzəştlər edən müəssisələr də az deyil. Önənişlərə müəyyən endirim halları da var. Bəzi müəssisələrdə müqavilə şərtləri əsas götürülür. Valideynlərlə anlaşmaya əsasən, internet üzərindən aparılan dərslərə baxmayaraq, koronavirusla bağlı vəziyyətin sabitləşməsindən dərhal sonra 6 günlük dərs həftəsinə keçid, əlavə məşğələlər və ya vəziyyətlə əlaqədar dərs müddətinin uzadılması hesabına proqram materiallarının tam mənimsənilməsi həyata keçiriləcək”.\n“Yeri gəlmişkən onu da qeyd etmək yerinə düşər ki, “Hədəf” liseyinin rəhbərliyi tərəfindən Vətən müharibəsində iştirak edən, Hədəf Kursları və Hədəf Liseyində təhsil alan və gələcəkdə təhsil alacaq şəhid və qazi övladlarının təhsil haqqında Şəhid övladlarına 60% , Qazi övladlarına 30% güzəşt edilməsi barədə əmr imzalanıb. Bu digər özəl təhsil müəssisələri üçün də örnəkdir”-deyə sədr müavini N.İsrafilov sözlərinə əlavə edib.


Yuxuda Ağrı Görmək - Yuxu Yozmalari\nYuxuda Ağrı Görmək\n0 0 Yuxu Yozmalari 4 Haziran 2016 Cumartesi Yazını Redəktə et\nYuxuda Agri Gormek Menasi nedir\nYuxuda ağrı görmək, dini olaraq insanın xeyirinə şərh olunması lazım olan əhəmiyyətli bir yuxudur. Hər cür günahdan azad olunacağı mənasını verdiyi kimi, ürəkdən peşman olacağını və Allahdan əfv diləyəcək, bundan sonrakı həyatını da dini borclarına uyğun, Allahın xoşuna gələcək şəkildə keçirəcəyini bildirir. Ağrı görən insanlar həyatlarındakı çətinliklərdən dərhal xilas olurlar. Yuxuda bədənin müəyyən bir hissəsinin ağrıdığı görülürsə, o orqana və ya hissəyə uyğun yozulmalıdır.\nYuxuda Ürək Ağrısı Çəkmək\nDini olaraq insanın inancının getdikcə zəiflədiyinə və bu məsələdə günaha meylli davranışlar nümayiş etdirdiyinə, iman gücünün də getdikcə zəifləyədiyinə əlamətdir. Diş ağrısı isə insanın günah işlətdiyinə, işlərində haram yollara əl atdığına, məsuliyyətsiz şəkildə, ailəsinin ruzisini düşüncəsizcə xərcələdiyinə, aparılan bir səhvdən ötəri də peşmançılıq içində qalmaq kimi yozulur\nYuxuda ağrıyan insanlar real həyatlarında son dərəcə rahat və firavan həyata sahib olurlar. Ümumiyyətlə insanın ömrünü çox sağlam bir şəkildə keçirəcəyinə işarət edən yuxu, xəstəliklərdən uzaq bir həyat üçün də işarətdir. Çiyinləri ağrıyan adamlar ailə içində narahatlıq yaşayacaqları vəziyyətlər içində olurlar və eyni zamanda özünə əziyyət verən bir qohum və ya qohum ilə aralarında mübahisə olur. Qolları ağrıyan adamlar üçün əldə ediləcək qazancın kəsiləcəyinə, ya da azalacağına işarətdir. Qarın ağrısı isə evlilərin ərlərinə qarşı pis və təhqir edicii sözlər dediklərinə və şiddətə meylli olduqlarına əlamət edir.\nYuxu Yozmalari: Yuxuda Ağrı Görmək


İlahiyyat İnstitutunun kafedra müdiri beynəlxalq elmi konfransda çıxış edib – Kanal32\nCümə, May 27, 2022 17:15\nSon yenilənmə Okt 13, 2021 15:43 29\nAzərbaycan İlahiyyat İnstitutu (Aİİ) Dillər və ictimai fənlər kafedrasının müdiri dosent İlkin Əlimuradov Əlcəzair Xalq Demokratik Respublikasının Biskərə, Vəhran 1, Sidi Bilabbas universitetləri və Səudiyyə Ərəbistanı Krallığı Virtual Ədəbiyyat Məclisinin təşkilatçılığı ilə “Kombinativ praqmatika və onun ərəb dilinin tədrisində tətbiqi” mövzusunda onlayn formatda keçirilən beynəlxalq elmi konfransda çıxış edib.\nBu barədə institutdan məlumat verilib. Bildirilib ki, konfransda dosent İ.Əlimuradov “Azərbaycanda ərəb dilinin tədrisi: Azərbaycan İlahiyyat İnstitutunun nümunəsində” mövzusunda məruzə ilə çıxış edib. O, ərəb dilinin beynəlxalq dil, İslamın ana dili olması ilə yanaşı, milli irsimizi, xüsusilə orta əsrlərdən başlayan tarixini araşdırmaqda mühüm əhəmiyyət kəsb etdiyini vurğulayıb.\nMəruzəçi ölkəmizdə müxtəlif orta və ali təhsil müəssisələrində ərəb dilinin tədrisi ilə bağlı əldə olunan nailiyyət və təcrübələrdən bəhs edib. İ.Əlimuradov konfrans iştirakçılarının diqqətini ərəb dilinin dini elmlərin, xüsusilə də İslam ilahiyyatının öyrənilməsindəki müstəsna roluna yönəldib, Azərbaycan İlahiyyat İnstitutunda bu dilin tədrisinə xüsusi əhəmiyyət verildiyini bildirib.\nKafedra müdiri, eyni zamanda, Azərbaycan İlahiyyat İnstitutu və onun uğurlu fəaliyyəti haqqında ətraflı məlumat verib.\nMüdafiə Nazirliyindən Qərb bölgəsində baş verən partlayışlarla bağlı AÇIQLAMA